KALAH ATAU MENANG SEBAGAI PRESIDEN BERSATU, MUHYIDDIN TETAP JADI BAHAN BELASAHAN MAHATHIR

Pertandingan paling menarik bagi pemilihan Bersatu Jun ini tentunya ialah perebutan jawatan Presiden antara Muhyiddin Yassin yang akan dicabar oleh Mukhriz Mahathir.
Pertandingan itu lebih menarik lagi kerana kedudukan Tun Mahathir Mohamad selaku Pengerusi Bersatu tidak dicabar dan beliau telah pun diisytiharkan menang tanpa bertanding.
Dengan kemenangan tanpa bertanding itu, sudah pastilah Tun Mahathir lebih selesa untuk bekerja kuat berkempen bagi memastikan kemenangan anaknya.
Setelah hubungannya dengan Muhyiddin retak dan beliau kini melabelkan Perdana Menteri itu sebagai pengkhianat, keinginan terbesar Tun Mahathir sekarang tentulah mahu melihat Muhyiddin dapat dikalahkan oleh anaknya.
Bagi Tun Mahathir, meskipun kedudukannya sebagai Pengerusi Bersatu tidak dicabar, tetapi kekalahan anaknya adalah seperti kekalahannya juga.
Lebih-lebih lagi yang mengalahkan Mukhriz itu nanti ialah Muhyiddin yang sebelum ini telah berjaya membuatnya terpelanting daripada kerusi Perdana Menteri.
Bermakna, mahu tidak mahu, Tun Mahathir akan sedaya upaya berusaha memenangkan anaknya agar setidak-tidaknya sebahagian dendamnya terhadap Muhyiddin dapat dilunaskan .
Dalam waktu yang sama, kekalahan Muhyiddin di tangan Mukhriz juga akan membuatkan kedudukan Muhyiddin sebagai Perdana Menteri akan terancam dengan sendirinya.
Pertama, moral Muhyiddin akan jatuh kerana beliau bukan saja tiada jawatan lagi dalam Bersatu iaitu salah satu parti yang membentuk PN sebagai kerajaan, bahkan juga kerana beliau berjaya dikalahkan oleh Mukhriz yang hanya memegang jawatan Menteri Besar Kedah.
Ia dengan sendirinya menggambarkan kedudukan Muhyiddin sebagai Perdana Menteri dalam Bersatu sudah hilang pengaruhnya.
Kedua, dengan Tun Mahathir menjadi Pengerusi dan anaknya sebagai Presiden, apa akan jadi kepada kedudukan Muhyiddin sebagai Perdana Menteri jika Bersatu ditarik keluar daripada PN?
Dalam keadaan Muhyiddin tiada sebarang jawatan dalam Bersatu, apakah parti-parti lain yang bergabung dalam PN dapat terus meyakini beliau memegang jawatan Perdana Menteri?
Dalam pada itu, kalau pun Muhyiddin dapat menewaskan Mukhriz, hubungan beliau dengan Tun Mahathir pasti akan bertambah buruk lagi.
Oleh kerana difahami bahawa kesediaan Mukhriz mencabar Muhyiddin adalah sebagai proksi kepada bapanya, kekalahan anaknya adalah ibarat kalahnya Tun Mahathir juga ditangan Muhyiddin.
Tidak dapat tidak, akhirnya Tun Mahathir melalui kedudukan sebagai Pengerusi Bersatu akan terus mengkritik dan mengasak Muhyiddin sepanjang masa sebagaimana beliau melakukannya kepada Tun Abdullah Badawi dan Najib Razak sebelum ini.
Dalam erti kata lain, sama ada Muhyiddin kalah atau menang dalam pertandingan bagi jawatan Presiden Bersatu bertembung dengan Mukhriz nanti, beliau tetap akan menjadi bahan serangan serta belasahan oleh Tun Mahathir.
Bagaimanapun, jika kalah ditangan Mukhriz, selain terus dibelasah dan ditekan oleh Tun Mahathir, kedudukan Muhyiddin sebagai Perdana Menteri juga bakal terancam.
Dalam hal ini, barangkali kesilapan paling besar Muhyiddin ialah membiarkan Tun Mahathir menang tanpa bertanding bagi jawatan Pengerusi Bersatu.
Kemenangan tanpa bertanding itu umpama memberi lesen besar kepada Tun Mahathir untuk terus menguasai Bersatu dan memberinya lebih ruang terbuka ke arah mendatangkan kesusahan kepada kedudukan Muhyiddin sebagai Perdana Menteri.
Sepatutnya Muhyiddin sendiri yang mencabar Tun Mahathir kerana dengan tindakan itu menggambarkan keseriusannya mahu menguasai Bersatu dan mengakhiri kemelut hubungannya dengan Tun Mahathir.
Jika Tun Mahathir dapat dikalahkan, maka kuranglah gangguan yang boleh didatangkannya kerana tanpa jawatan dalam Bersatu, suaranya tidaklah begitu berpengaruh lagi.
Dengan keseriusannya itu, ditambah kedudukannya sebagai Perdana Menteri berbanding Tun Mahathir yang tiada lagi jawatan dalam kerajaan, beliau mungkin lebih mudah untuk diberikan sokongan.
Dan kalau pun tidak mahu menentang Tun Mahathir, Muhyiddin sepatutnya membenarkan seseorang yang lain untuk mencabar Tun Mahathir.
Setidak-tidaknya, kalau Tun Mahathir dicabar dan beliau pula dicabar oleh Mukhriz, jalan untuk melakukan rundingan dan tawar menawar masih lagi terbuka.
Tetapi, dengan kemenangan percuma yang diraihnya, kelebihan untuk membelasah Muhyiddin dan seterusnya menguasai Bersatu melalui dua jawatan tertinggi lebih memihak kepada Tun Mahathir.
Hanya bagi jawatan Timbalan Presiden, kem Muhyiddin diyakini lebih selesa meraih kemengan apabila calonnya, Ahmad Faizal Azumu atau Peja bakal dicabar oleh Marzuki Yahya yang kini merupakan Setiausaha Agung Bersatu.
(ShahbudinHusin 16/03/2020)

0

0

votes
Article Rating
Kongsikan artikel ini


LEBIH BAIK MAHATHIR TIDAK LAGI BERTANDING, SERAH SAJA BERSATU KEPADA MUHYIDDIN

Tidak sampai dua minggu masa berlalu selepas Muhyiddin Yassin mengangkat sumpah, Tun Mahathir Mohamad kini sudah mula menunjukkan tanda-tanda ingin menyokong kepimpinan Presiden Bersatu itu sebagai Perdana Menteri.
Bermula dengan mengatakan undi tidak percaya terhadap Muhyiddin tidak akan berjaya dan kemudian yakin Presiden Bersatu itu mampu bertahan sehingga PRU15, Tun Mahathir juga menyambut baik pembentukan kabinet yang baru diumumkan minggu lalu.
Ia tentunya, antara lain kerana Muhyiddin tidak menyenaraikan nama beberapa pemimpin UMNO yang terkait dengan kes rasuah dan sedang menghadapi perbicaraan di mahkamah dalam barisan kabinetnya.
Walaupun belum menyokong secara berterus terang atau sepenuhnya, tetapi itulah yang tersirat daripada kenyataan-kenyataan Tun Mahathir dalam beberapa hari sebelum ini.
Tambahan lagi, dalam beberapa kenyataannya juga Tun Mahathir semakin menyerlahkah isi hatinya menolak dan tidak mahu Anwar Ibrahim menjadi Perdana Menteri, walaupun beliau sendiri sudah terbuang daripada jawatannya.
Untuk sementara waktu, hasrat Tun Mahathir mahu menolak Anwar itu sudah pun tercapai, setidak-tidaknya sehingga PRU15 akan datang.
Namun demikian, berhubung kedudukan Bersatu dalam PN yang kini membentuk kerajaan dan hubungannya dengan Muhyiddin, Tun Mahathir berkata,!perkara itu akan diselesaikan dalam Perhimpunan Agung parti pada Jun ini.
Sepertimana yang kita sedia maklum, walaupun Muhyiddin adalah Presiden Bersatu dan Tun Mahathir merupakan Pengerusi, kuasa sebenar memimpin dan mengetuai parti adalah terletak di tangan Pengerusi.
Meskipun hanya petang ini baru diketahui siapa yang akan menawarkan diri bertanding semua jawatan dalam MPT Bersatu kerana hari ini 16 Mac adalah hari untuk calon-calon mendaftarkan pencalonan bagi jawatan yang ingin ditandingi, berdasarkan kenyataan Tun Mahathir yang mahu hubungan beliau dengan Muhyiddin diselesaikan dalam Perhimpunan Agung, adalah jelas beliau mahu terus mempertahankan jawatannya.
Sesuai dengan kedudukan sebagai Perdana Menteri dan mahu menguasai Bersatu pula, Muhyiddin turut dilapor dan diyakini akan menawarkan diri bertanding jawatan Pengerusi juga.
Jika itu berlaku, bermakna akan berlaku pertembungan antara Tun Mahathir dengan Muhyiddin bagi merebut jawatan Pengerusi Bersatu.
Kekosongan jawatan Presiden, dengan itu sudah pasti akan membuka ruang kepada Mukhriz Mahathir yang kini meruopakan Timbalan Presiden Bersatu untuk menawarkan diri bagi jawatan tersebut.
Seterusnya, paling mungkin Redzuan Mohd Yusof atau Pak Wan yang merupakan penyokong kuat Muhyiddin dan kini merupakan Menteri Tugas-Tugas Khas akan berlawan dengan Mukhriz bagi jawatan Presiden Bersatu.
Dengan dua jawatan tertinggi itu bakal dipertandingkan, satu daripada kem yang berada dalam kerajaan dan satu lagi kem yang berada sebagai pembangkang, tidak dapat tidak, pemilihan Bersatu Jun nanti pasti sengit dan menarik.
Jika gandingan Muhyiddin dan Pak Wan yang menang, kedudukan PN sebagai kerajaan barangkali tidak berdepan sebarang masalah, malah tentunya akan menjadi bertambah kukuh.
Masalah hanya akan timbul jika gandingan Tun Mahathir dan anaknya, Mukhriz berjaya menguasai Bersatu dan membuatkan Muhyiddin terkeluar daripada menguasai Bersatu.
Mampukah Muhyiddin bertahan sebagai Perdana Menteri tanpa sebarang jawatan dalam parti, sebaliknya hanya sebagai Ahli Parlimen biasa saja?
Lebih parah, apa jadi selepas itu jika Tun Mahathir membuat keputusan mengumumkan Bersatu keluar daripada PN dan tidak mahu bekerjasama lagi dalam entiti kerajaan itu?
Memang pelbagai kemungkinan buruk yang sukar dijangka bakal berlaku jika Muhyiddin kecundang, tetapi semua itu hanya akan menjadikan suasana politik negara terus bertambah kalut dan serabut jadinya.
Jika sebelum ini, ia dikalutkan dengan keengganan Tun Mahathir bertegas mengenai peralihan kuasa kepada Anwar dan kemudian secara tiba-tiba meletakkan jawatan yang membuatkannya terhumban kehilangan sokongan, kekalutan politik yang berlaku seterusnya ini, yang nyata ia adalah disebabkan oleh Tun Mahathir juga sebagai pencetusnya.
Kalau dikira dengan pelbagai cetusan kekacauan yang dilakukannya sebelum ini, termasuk semasa berkuasa selama 22 tahun dengan bermusuh dengan tiga timbalannya, menjatuhkan Pak Lah dan menumbangkan Najib, terlalu banyak ketidakstabilan dalam negara dicetuskan oleh beliau sebenarnya.
Apakah dalam hal ini Tun Mahathir mahu dikenali sebagai pencetus kekacauan dan huru hara dalam politik sehingga ke hujung nyawanya?
Untuk itu, sesuai dengan kenyataannya bahawa undi tidak percaya kepada Muhyiddin tidak akan berjaya serta yakin Perdana Menteri mampu bertahan sehingga PRU15 akan datang, adalah lebih baik Tun Mahathir tidak lagi menawarkan diri untuk mengekalkan jawatannya dalam pemilihan Bersatu Jun depan ini.
Beliau mesti membuktikan kata-katanya itu sebagai kenyataan yang boleh disaksikan bukan merupakan omong kosong dan perlu menyerahkan Bersatu kepada Muhyiddin sepenuhnya menguruskan parti itu.
Sepadan dengan kedudukan Muhyiddin kini adalah Perdana Menteri, jawatan Pengerusi Bersatu juga perlu dipegang olehnya demi kestabilan kerajaan PN yang sedang diketuainya.
Menuju usia 95 tahun, sekarang adalah masa terbaik untuk Tun Mahathir bersara saja, biarkan Muhyiddin mentadbir negara ini tanpa menerima nasib seperti Pak Lah atau Najib sebelum ini.
Dalam PRU15 nanti, biarlah rakyat membuat penentuan semula siapa Perdana Menteri yang mahu mereka pilih tanpa sebarang elemen atau kacau ganggu daripada beliau lagi.
(ShahbudinHusin 16/03/2020)

0

0

votes
Article Rating
Kongsikan artikel ini


TEMA KEMPEN MAHATHIR #SelamatkanBERSATU, MUHYIDDIN DALAM BAHAYA?

Hanya beberapa ketika selepas diisytihatkan menang tanpa bertanding sebagai Pengerusi Bersatu, Tun Mahathir Mohamad sudah pun memulakan langkah kempennya.
Melalui media sosial, beliau memperkenalkan tema kempennya ialah #SelamatkanBERSATU.
Sambil memberitahu beliau merupakan pengasas dan mempunyai keahlian No 1 dalam Bersatu, bekas Perdana Menteri itu turut meletakkan gambarnya ketika mengisi borang keahlian parti itu pada tahun 2016 dahulu.
“Saya Dr Mahathir, ahli no.1 BERSATU dan Pengasas parti ini.
“Saya menawarkan diri saya untuk bertanding sebagai Pengerusi untuk #SelamatkanBERSATU yang kini sebahagian pemimpinnya berkerjasama dengan kleptokrat dan UMNO untuk mendiri Kerajaan dari pintu belakang. Sertailah perjuangan kami untuk mengembalikan Parti kita ke jalan yang benar.
#KekalBerprinsip
#SelamatkanBERSATU
“Gambar ini semasa saya mendaftarkan diri sebagai Ahli No 1 BERSATU pada tahun 2016.”
Begitulah apa yang ditulis di laman sosial milik Tun Mahathir sejak petang semalam lagi.
Dengan mempekenalkan tema #SelamatkanBERSATU dalam kempennya, bermakna ia tidak lain ialah untuk Tun Mahathir ingin memastikan kemenangan pasukannya, khusus anaknya Mukhriz yang bertanding merebut jawatan Presiden menentang Muhyiddin Yassin.
Untuk dirinya yang sudah diumumkan menang tanpa bertanding, Tun Mahathir pada hakikatnya tidak perlu lagi berkempen atau memperkenalkan sebarang tema untuk pemilihan ini.
Tetapi, tentulah keutamaan Tun Mahathir kini ialah untuk memastikan Muhyiddin dapat ditewaskan dan anaknya, Mukhriz memperolehi kemenangan.
Meskipun tema #SelamatkanBERSATU yang diperkenalkan oleh Tun Mahathir masih boleh dipertikaikan sama ada beliau benar-benar ingin menyelamatkan parti atau masa depan anaknya, tetapi di peringkat awal ini Tun Mahathir nampaknya telah berjaya memperolehi kelebihan dari segi sentimen untuk dimainkan dalam gerakan kempennya.
Adalah tidak dinafikan melalui gerakan turun padang dan kempen untuk kononnya menyelamatkan BERSATU itu, Tun Mahathir akan lebih berjaya mempengaruhi ahli dan perwakilan untuk menyokong pasukannya.
Memainkan sentimen dan perasaan orangranai bukan asing dilakukan oleh Tun Mahathir sebelum ini di mana beliau pernah melakulannya ketika mahu menjatuhkan Tun Abdullah Badawi dan Najib Razak sebelum ini.
Ini sekaligus bermakna, dengan mainan sentiman untuk menyelamatkan parti dan menonjol kedudukannya sebagai pemegang keahlian No 1, kedudukan Muhyiddin adalah dalam bahaya untuk mempertahankan jawatan Presiden BERSATU nanti.
Mahu tidak mahu, Muhyiddin yang kini merupakan Perdana Menteri harus meningkatkan lagi usaha dan memikir sesuatu di luar kotak untuk memastikan beliau tidak tewas di tangan Mukhriz yang diusahakan oleh bapanya, Tun Mahathir.
Jika tewas, ia bukan saja merupakan keadaan yang memalukan bagi Muhyiddin serta mengancam kedudukannya sebagai Perdana Menteri, malah akan memberi ruang kepada Tun Mahathir untuk terus dilihat relevan dalam politik negara ini.
Untuk memastikan beliau lebih selesa daripada ancaman dan gangguan Tun Mahathir, Muhyiddin, tanpa kompromi, mesti memastikan bellau dan pasukannya menang dengan bergaya dalam pemilihan Bersatu kali ini.
Setidak-tidaknya jika hanya Tun Mahathir seorang saja yang ada dalam barisan kepimpinan Bersatu nanti, manaka yang lain-lainnya dikuasai oleh pasukan Muhyiddin, ia dengan sendirinya menjadikan seolah-olah tangan dan kakinya selaku Pengerusi Bersatu seolah-olah terikat untuk melakukan banyak gangguan bagi memenuhi dendamnya.
(ShahbudinHusin 17/03/2020)

0

0

votes
Article Rating
Kongsikan artikel ini


“MEDIA HARUS DIBERI AKSES SEWAJARNYA UNTUK ELAK RAKYAT PANIK”

Saya menggesa kerajaan supaya menyalurkan maklumat lengkap dan yang tidak mengelirukan kepada media, sekaligus mengurangkan kegusaran dan panik di kalangan rakyat.
Masalah yang timbul pada ketika ini adalah disebabkan lemahnya koordinasi dan jentera kerajaan dalam menyalurkan maklumat.
Saya gesa masalah ini segera diatasi dan kerajaan untuk lebih bertanggungjawab dan beretika saat negara dihimpit krisis ini.
Media sebagai sumber rujukan utama rakyat dan negara mesti diberi akses sewajarnya.
ANWAR IBRAHIM
18 Mac 2020.

0

0

votes
Article Rating
Kongsikan artikel ini


RAYUAN ‘JUST STAY AT HOME’ ADALAH UNTUK KEBAIKAN KITA SEMUA

Selepas mengumumkan sekatan pergerakan pada Isnin lalu, Muhyiddin Yassin sekali lagi muncul dengan rayuan secara langsung malam ini meminta semua rakyat agar duduk di rumah masing-masing sehingga 31 Mac ini.
“Saya ingin merayu kepada saudara-saudari. Tolonglah. Stay put where you are. Yang ada di Kuala Lumpur, duduklah di Kuala Lumpur.
“Yang ada di Johor Bahru duduklah di Johor Bahru. Kalau di Pulau Pinang, duduklah di Pulau Pinang.
“Kalau anda merancang untuk pulang ke kampung, batalkanlah dahulu niat itu. Pergilah balik ke kampung waktu yang lain.
“Saya minta tolong untuk tempoh dua minggu ini dulu,” kata Perdana Menteri dalam ucapan khas yang disiarkan secara langsung melalui kaca TV.
Menurut beliau, perlunya semua orang mematuhi arahan berada di rumah dan tidak bercampur gaul dengan orang lain adalah untuk memastikan rantaian wabak Covid-19 dapat diputuskan dengan segera.
Apabila rantaian itu dapat diputuskan, kemungkinan ia terus merebak akan dapat dikawal.
Jika tidak, tambah Muhyiddin lagi, tempoh kawalan pergerakan selama dua minggu yang dikuatkuasakan sekarang ini mungkin terpaksa disambung lagi.
Walaupun mungkin bagi sesetengah orang, berada di rumah tanpa keluar ke mana-mana selama dua minggu adalah sesuatu yang menyeksakan, tetapi kepentingan menjaga nyawa diri sendiri dan keluarga haruslah menjadi keutamaan pada ketika ini.
Di rumah, dengan duduk bersama keluarga dan anak-anak, banyak perkara dalam usaha mengukuhkan ikatan kekeluargaan dapat dilakukan secara bersama.
Ini sebenarnya adalah bonus dalam kehidupan yang tidak selalu kita perolehi.
Jika selama ini kita sibuk bekerja dan terkejar-kejar dengan banyak urusan lain sehingga anak membesar pun tidak begitu disedari, inilah masa terbaik untuk membayar semula “hutang-hutang kasih sayang” yang pernah kita abaikan sebelum ini.
Oleh itu, dengan “just stay at home” selama dua minggu, selain dapat memastikan kita sekeluarga terhindar daripada wabak merbahaya ini, ia juga akan memastikan hubungan dengan ahli keluarga bertambah erat lagi.
Tidak usah dirungut atau dibantah arahan dan rayuan kerajaan ini kerana akhirnya, semua ini adalah untuk kepentingan kita juga.
Dengan 790 kes setakat hari ini, esok lusa pasti ia akan meningkat lagi, ancaman wabak Covid-19 ini tidak harus dipandang ringan atau sebelah mata.
Bermula dengan menjaga kesihatan keluarga masing-masing dengan sebaiknya, duduk di rumah selama dua minggu ini, negara kita pasti akan selamat daripada ancaman wabak ini sepenuhnya tidak lama lagi.
Selebihnya, kepada Allahlah kita berserah.
(ShahbudinHusin 18/03/2020)

0

0

votes
Article Rating
Kongsikan artikel ini


JOHOR PERLU PATUH PERINTAH KAWALAN PERGERAKAN

Merujuk kepada laporan media mengenai kenyataan YAB Menteri Besar Johor Hasni Mohammad semalam, beliau telah menyatakan bahawa Kerajaan Negeri Johor merancang untuk membuka semula sempadan dengan Singapura dalam masa beberapa hari akan datang.
Saya telah menerima pelbagai maklum balas daripada penduduk Johor Bahru yang melahirkan kebimbangan dan pertanyaan mengenai pengumuman Menteri Besar Johor tersebut.
Pengumuman beliau ini ternyata bercanggah dengan penutupan sempadan negara melalui penguatkuasaan Perintah Kawalan Pergerakan (PKP) bermula sejak semalam dan sepatutnya akan berakhir pada 31 Mac 2020.
Beliau juga tidak menyatakan dengan jelas alasan mengenai cadangan beliau untuk membuka kembali sempadan dengan Singapura.
Pelaksanaan PKP adalah bertujuan untuk mengurangkan pergerakan manusia dan sentuhan sekaligus mengekang penyebaran virus Covid-19.
Adakah Kerajaan Negeri mampu memberi jaminan sekiranya sempadan dibuka semula, tidak akan berlaku kesesakan di Tambak Johor atau di Laluan Kedua dan memastikan pengguna mengamalkan praktis jarak sosial (social distancing)?
Tindakan yang tidak konsisten dan pengarahan yang tidak jelas daripada pihak kerajaan (samada di Persekutuan dan Negeri) hanya akan mengurangkan lagi keyakinan rakyat terhadap kemampuan Kerajaan untuk mengatasi wabak ini.
Dalam keadaan kes positif Covid-19 masih dilaporkan setiap hari, Menteri Besar Johor sepatutnya lebih peka dengan komitmen dan pengorbanan petugas-petugas Kesihatan yang sedang bertungkus lumus merawat pesakit.
Jangan ambil risiko dan bantu petugas-petugas Kesihatan kita dengan menguatkuasakan PKP.
Sebaliknya, bagi kelansungan ekonomi, Kerajaan Negeri sepatutnya memfokuskan kepada usaha mengurangkan beban yang ditanggung oleh rakyat.
Pertama, bagi rakyat Malaysia yang bekerja di Singapura dan kini berada di Singapura, Kerajaan perlu berbincang dengan Kerajaan Singapura bagi menjamin kebajikan dan kesihatan rakyat kita terpelihara. Walaupun Singapura telah memberikan komitmen untuk memudah cara pekerja Malaysia, terdapat laporan yang mengatakan ada pekerja Malaysia yang terpaksa tidur di tempat-tempat awam di Singapura semalam.
Kedua, bagi rakyat Malaysia yang bekerja di Singapura tetapi kini berada di Johor, Kerajaan perlu berbincang dengan Kerajaan Singapura agar pekerjaan mereka masih dikekalkan dan kesan (kekurangan) pendapatan perlu ditampung oleh majikan.
Ketiga, Kerajaan Negeri Johor sepatutnya menumpukan usaha untuk membantu peniaga-peniaga kecil yang terjejas pendapatan mereka akibat PKP. Kerajaan Johor boleh mengambil Pulau Pinang sebagai contoh apabila Pulau Pinang telah memperuntukkan RM20 juta untuk membantu peniaga-peniaga kecil.
Keempat, Kerajaan Negeri Johor boleh meringankan beban kakitangan awam dengan pembayaran gaji penjawat awam diawalkan seperti yang dilaksanakan oleh Kerajaan Negeri Sembilan.
Malah Kerajaan Negeri Sembilan juga mengumumkan bantuan keperluan asas berjumlah RM3 juta kepada individu berpendapatan rendah yang terjejas punca pendapatan harian akibat Covid-19
Maka saya menyeru kepada Menteri Besar Johor untuk mempertimbangkan semula cadangan untuk membuka semula sempadan Singapura yang bercanggah dengan PKP dan sebaliknya menumpukan usaha membantu meringankan beban rakyat Johor menghadapi krisis ini.
Sebarang tindakan dan pengarahan perlulah konsisten dan jelas serta selari dengan hasrat untuk mengekang penularan Covid-19.
AKMAL NASIR
Ahli Parlimen Johor Bahru
Ketua Angkatan Muda KEADILAN (AMK) Malaysia
19 Mac 2020.

0

0

votes
Article Rating
Kongsikan artikel ini


AJAKAN ‘PERANG’ MUHYIDDIN SUDAH DISAMBUT MAHATHIR, WALAU DI KETIKA LARANGAN PERGERAKAN DIKUATKUASA

Tengahari tadi tersebar laporan media yang menyebut Muhyiddin Yassin selaku Presiden Bersatu telah memecat Marzuki Yahya selaku Setiausaha Agung parti itu.
Surat pemecatan itu bertarikh 18 Mac, tetapi dikatakan hanya disampaikan kepada Marzuki pada semalam iaitu 19 Mac 2020.
Ini bermakna pemecatan Marzuki bersamaan dengan hari bermulanya perintah kawalan pergerakan kepada seluruh rakyat negara ini berikutan ancaman wabak Covid-19.
Arahan kawalan pergerakan berkuatkuasa 18 hingga 31 Mac ini.
Dengan itu, di kala Muhyiddin sendiri menguatkuasakan perintah duduk di rumah kepada rakyat, apakah wajar beliau melakukan pemecatan dalam part Bersatu?
Bukankan dalam tempoh dua minggu ini sepatutnya semua rakyat bersatu hati bersama dengan kerajaan menangani wabak Covid-19 dan mengelakkan sesuatu tindakan politik?
Tetapi, mengapa Muhyiddin sendiri seperti mengajak Tun Mahathir Mohamad selaku Pengerusi Pengerusi dan para penyokongnya untuk bergaduh, berbalah dan berperang dengan beliau melalui tindakan memecat Marzuki itu?
Tidak bolehkah tindakan memecat Marzuki dilakukan selepas 31 Mac nanti?
Begitu pun, ajakan bergaduh, berbalah dan berperang oleh Muhyiddin itu tidak mengambil masa yang lama untuk disambut oleh Tun Mahathir.
Dalam suratnya kepada Muhyiddin bertarikh 20 Mac iaitu hari ini, beliau dengan tegas membantah dan mengatakan pemecatan Marzuki itu adalah tidak sah.
Ini kerana, menurut Tun Mahathir, beliau tidak pernah diajak sama sekali berunding oleh Muhyiddin berhubung pemecatan itu, walhal menurut Perlembagaan Bersatu, perkara itu mesti dirunding dengan beliau selaku Pengerusi Bersatu terlebih dahulu.
Maka, apa jadi selepas ini?
Apakah pergolakan dalam Bersatu menjelang pemilihan pada Jun depan akan bertambah panas?
Apakah tindakan pemecatan ini akan menambahkan lagi semangat Tun Mahathir untuk memastikan anaknya, Mukhriz Mahathir menang berlawan dengan Muhyiddin?
Apakah dalam sehari dua dan minggu seterusnya sebelum 31 Mac ini di mana kita semua disekat keluar rumah, tetapi perang politik antara Muhyiddin dan Tun Mahathir sudah mula menggila dan lebih dahsyat daripada ancaman Covid-19?
(ShahbudinHusin 20/03/2020)

0

0

votes
Article Rating
Kongsikan artikel ini


BERDOSA INGKAR ARAHAN KERAJAAN – MUFTI

Orang-orang yang degil enggan mematuhi arahan kerajaan untuk berada di kediaman masing-masing sebenarnya melakukan dosa.
Mereka melanggar arahan pemerintah yang bertujuan untuk keselamatan mereka.
Allah dan RasulNYA menyuruh kita mentaati pemerintah dalam perkara yang tidak maksiat atau dosa.
Inikan pula dalam perkara yang memang disuruh oleh agama untuk kita lakukan iaitu menjaga nyawa sendiri dan nyawa orang lain.
Perbuatan ingkar tersebut berdosa di sisi ALLAH.
Dr. Mohd Asri Zainul Abidin
Mufti Perlis.

0

0

votes
Article Rating
Kongsikan artikel ini


DR. ADHAM, PELAWAK YANG TIDAK DIPERLUKAN DALAM KERAJAAN PN

Tidak sampai sebulan kerajaan Perikatan Nasional atau PN ini wujud melalui pintu belakang, sudah muncul seorang menterinya yang layak digelar pelawak.
Beliau tidak lain ialah Dr. Adham Baba, Menteri Kesihatan yang baru dilantik yang berasal dari Johor.
Sejak semalam, kenyataan penuh yakinnya ketika muncul secara langsung di kaca tv bahawa air suam mampu membunuh virus Covid-19 telah menjadi lawak jenaka yang berjaya membuatkan seluruh negara ketawa dibuatnya.
Menurut beliau, dengan meminum air suam, jangkitan virus Covid-19 dalam badan akan dapat dihalang.
“Virus ini tak suka panas…Virus ini akan dinyahkan, disingkir di perut.
“Kalau masuk perut ada asid, dia kalah.
“Yang penting kita mesti singkirkan virus ini dari kerongkong sebelum dia boleh masuk ke paru-paru. Virus ini dia suka paru-paru bawah,” kata Dr. Adham dalam siaran tv itu.
Entah di mana beliau memperolehi petua tersebut tidaklah diketahui, tetapi semua pakar-pakar perubatan, doktor dan malah Ketua Pengarah Kesihatan, Dr Noor Hisham Abdullah sendiri kemudiannya menolak kebenaran apa yang disebutnya itu.
Semuanya mengatakan tiada bukti bahawa meminum air suam boleh membunuh virus dalam badan.
Dakwaan Dr. Adham itu juga turut disangkal oleh Pertubuhan Kesihatan Sedunia atau WHO.
Di media sosial pula, Dr, Adham sarat ditimpa kecaman dengan pelbagai sindiran sama ada dalam bentuk kata-kata atau video.
Ramai yang berkata, kalau minum air suam saja boleh membunuh virus Covid-19 yang telah membunuh 8 mangsa setakat ini, tidak perlulah dunia menunggu vaksinnya yang masih lagi dalam kajian ketika ini.
Minum sajalah air suam banyak-banyak, malah mungkin lebih cepat membunuh virus itu jika air yang diminum itu sedang panas menggelegak.
Yang nyata, petua beliau itu dilihat lawak jenaka baru dalam kerajaan PN sehingga berikutan itu, sepanjang hari ini tidak ternampak langsung kelibatnya muncul memberi sebarang kenyataan berkataan Covid-19.
Ramai juga berkata, dengan munculnya pelawak bernama Dr. Adham ini, bellau telah berjaya mengambil alih tempat Ahmad Maslan yang sebelum ini dikenali dengan lawak jenaka berkaitan GST.
Apa pun, dengan dakwaan Dr. Adham berkaitan air suam itu yang disanggah oleh Ketua Pengarah Kesihatan di Kementerian Kesihatan sendiri, nampak sangat beliau tidak layak duduk sebagai Menteri Kesihatan.
Bukan saja kata-kata, malah gaya dan penampilannya juga langsung tidak meyakinkan orangramai.
Dengan itu, sebelum lebih banyak kata-kata atau petuanya yang lain menjadi bahan ketawa, adalah lebih baik Dr. Adham segera meletakkan jawatan dan berhenti sebagai Menteri Kesihatan, walaupun beliau mungkin sayang untuk berbuat demikian.
Sekali beliau dilabel pelawak, akan selamanya gelaran itu melekat pada dirinya.
Sebelum lebih banyak lagi lawak jenaka tidak kelakar ditampilkannya atas jawatan kabinet itu dan akhirnya PN serta Muhyiddin Yassin selaku Perdana Menteri turut terpalit sama diketawakan rakyat jelata, berundur adalah pilihan terbaik bagi Dr. Adham.
Apa guna jadi menteri kalau hari-hari dijadikan bahan ketawa ramai kerana jawatan menteri bukan untuk membuat lawak jenaka.
Lainlah kalau jadi pelawak jenaka sebenar yang memang kerjanya membuat orang ketawa.
(ShahbudinHusin 21/03/2020)

0

0

votes
Article Rating
Kongsikan artikel ini


TIGA KESILAPAN MUHYIDDIN DALAM ISU PEMECATAN MARZUKI

Selaku Presiden Bersatu, Muhyiddin Yassin sekurang-kurangnya melakukan tiga kesilapan apabila beliau mengambil keputusan memecat Setiausaha Agung parti itu, Marzuki Yahya melalui sepucuk surat pada 18 Mac lalu.
Pertama, Muhyiddin tidak membaca dan seolah-olah tidak faham dengan Perlembagaan parti di mana beliau sendiri menjadi Presidennya.
Dalam Perlembagaan Bersatu, walaupun kuasa melantik Setiausaha Agung, Bendahari dan Ketua Penerangan diperuntukkan kepada Presiden, tetapi ia juga menyebut perkara itu tertakluk dengan syarat “selepas berunding dengan Pengerusi parti” terlebih dahulu.
Oleh kerana perlembagaan itu tidak menyebut dengan jelas kaedah untuk memecat pegawai-pegawai terbabit, maka kaedah yang sama seperti melantik digunapakai untuk memberhentikan mereka.
Dalam hal ini, sebagaimana yang dinyatakan oleh surat balas Tun Mahathir kepada Muhyiddin, beliau tidak pernah dirunding sama sekali berhubung pemecatan Marzuki itu.
Meskipun Tun Mahathir sedang menjalani kuarantin di rumah selama 14 hari dan hasrat untuk bertemu dengan Pengerusi Bersatu itu ditolak sebelum ini, tetapi Muhyiddin sebenarnya masih boleh menulis surat berhubung hasrat atau keperluan memberhentikan Marzuki selaku Setiausaha Agung.
Asas paling kuat untuk memberhentikan Marzuki ialah kerana beliau bakal bertanding sebagai Timbalan Presiden dalam pemilihan akan datang dan keberadaannya sebagai Setiausaha Agung tentu saja tidak lagi sesuai kerana kemungkinan sangat terbuka beliau akan menyalahgunakan kedudukan itu sebagai kelebihan untuk berkempen dan mendapatkan undi.
Selain itu, dengan menawarkan diri bertanding juga Marzuki mungkin tidak punya masa lagi untuk memberi keutamaan kepada parti.
Maka, Marzuki memang ada keperluan untuk ditukar dan digantikan dengan orang lain bagi mengurus perjalanan parti dengan lebih baik lagi.
Jika Muhyiddin menulis surat kepada Tun Mahathir menjelaskan perkara itu dengan baik, tidak ada sebab beliau tidak bersetuju dengannya.
Masalahnya, mungkin bersandarkan alasan bekas Perdana Menteri itu enggan berjumpa dengannya, maka Muhyiddin terus membuat keputusan memecat Marzuki tanpa sebarang perundingan dengan Tun Mahathir.
Kaedah berunding tidak semestinya dengan bersemuka, malah boleh juga secara bersurat atau cara-cara lain yang bersesuaian dengan keadaan.
Kedua, Muhyiddin tidak berhati-hati dan gopoh dalam bertindak sehingga sanggup melakukan pemecatan di ketika beliau selaku Perdana Menteri baru saja mengambil langkah mengumumkan perintah kawalan pergerakan di seluruh negara sehingga 31 Mac kerana ancaman wabak Covid-19.
Dengan tindakan yang diambilnya terhadap Marzuki itu, Muhyiddin terlihat lebih ghairah menjaga kedudukan dan jawatan peribadinya berbanding menjaga kepentingan rakyat yang terkesan dengan wabak merbahaya dalam negara.
Sepatutnya, dalam tempoh kawalan pergerakan ini, tiada sebarang tindakan politik diambil oleh mana-mana pihak dan tunggulah selepas 31 Mac jika mahu memecat atau memberhentikan Marzuki itu.
Apa yang Muhyiddin perlu gopoh gapah sangat untuk melakukan pemecatan sedangkan Pendaftar Pertubuhan sudah mengumumkan tiada sebarang aktiviti atau perhimpunan parti, termasuk pemilihan pucuk pimpinan Bersatu, dibenar diadakan sebelum 30 Jun ini?
Ketiga, hasrat mahu melantik Hamzah Zainuddin sebagai Setiausaha Agung Bersatu yang baru juga adalah suatu kesilapan paling besar buat Muhyiddin.
Sebagaimana semua sedia maklum, Hamzah adalah bekas Ahli Parlimen UMNO yang melompat parti menyertai Bersatu sebaik saja BN hilang kuasa pada PRU14 lalu.
Sebaik menyertai Bersatu, beliau diperkatakan sebagai dalang utama untuk menggagalkan peralihan kuasa daripada Tun Mahathir kepada Anwar, sehingga akhirnya perancangan berterusan beliau itu mengakibatkan Tun Mahathir sendiri hilang jawatannya dan Muhyiddin secara tak semena-mena dapat memintas laluan menuju puncak kuasa ke Bangunan Perdana Putra.
Dalam semua keadaan itu, selain kedudukan Hamzah yang baru dilantik sebagai Menteri Dalam Negeri, menjadikannya sebagai Setiausaha Agung Bersatu pula terlihat sangat tidak kena dan seolah-olah Muhyiddin telah memingkirkan pemimpin-pemimpin lain yang berjuang sejak bermulanya Bersatu ditubuhkan.
Apakah tidak ada pemimpin dalam Bersatu sendiri yang layak dijadikan Setiausaha Agung menggantikan Marzuki?
Tindakan lebih mengutamakan Hamzah yang dikenali sebagai pelompat parti berbanding sekian ramai pemimpin Bersatu yang setia sejak awal parti ditubuhkan, tidak mustahil akan digunakan oleh Tun Mahathir sebagai sentimen meraih undi menumbangkan Muhyiddin sebagai Presiden dalam pemilihan nanti.
Lebih buruk jika hasrat melantik Hamzah itu dijadikan hujah untuk kecenderungan Muhyiddin akhirnya membawa Bersatu bergabung dengan UMNO.
Kalaulah dalam hal ini Muhyiddin menulis surat kepada Tun Mahathir berhubung hasratnya untuk memberhentikan Marzuki, sambil itu menamakan beberapa pemimpin daripada Bersatu sendiri sebagai penggantinya, barangkali Tun Mahathir tidak ada masalah untuk menyetujuinya.
Tetapi, disebabkan Hamzah yang dicalonkan, tambahan lagi tiada sebarang inisiatif perundingan diambil dalam memberhentikan Marzuki selaku Setiausaha Agung, Muhyiddin seperti cuba mengejutkan Tun Mahathir yang sedang menjalani kuarantin peribadi di rumahnya untuk berbalah dan “berperang” dengannya.
Bergaduh, berbalah dan “berperang” adalah kesukaan Tun Mahathir, meskipun semakin ramai tidak setuju dengannya ketika ini.
Namun, apa yang Muhyiddin perlu sedar, beliau tidak boleh kalah jika benar-benar mahu berbalah dan “berperang” dengan Tun Mahathir kerana jika kalah, galang gantinya ialah jawatan Perdana Menteri yang baru saja nikmat manis dikecap olehnya.
Gagalnya Muhyiddin dalam isu perlantikan Setiausaha Agung ini, apalagi jika melarat sehingga dapat dikalahkan dalam mempertahankan jawatan Presidennya nanti, ia tentu saja akan menyebabkan keupayaan mempertahankan kedudukannya semakin lemah dan berkurangan.
(ShahbudinHusin 21/03/2020)

0

0

votes
Article Rating
Kongsikan artikel ini


KALAU MUHYIDDIN KALAH DALAM PEMILIHAN BERSATU, ADAKAH MAHATHIR BERPELUANG JADI PM SEMULA?

Ramai yang melihat hubungan Muhyiddin Yassin dengan Tun Mahathir Mohamad kini ibarat “sudah berpatah arang, berkerat rotan”.
Hampir tidak ada yang yakin hubungan kedua-duanya dapat dipulihkan, meskipun mereka berada dalam parti yang sama.
Baik penyokong Tun Mahathir atau penyokong Muhyiddin, semuanya tidak pasti sama ada hubungan kedua pemimpin itu dapat dipulihkan dalam waktu terdekat ini.
Malah, mereka nampaknya lebih yakin permusuhan itu akan terus berpanjangan dan kian berkembang untuk tahun-tahun mendatang.
Berikutan Tun Mahathir sudah diisytiharkan menang tanpa bertanding sebagai Pengerusi Bersatu, ini bermakna beliau sekurang-kurangnya akan mengetuai Bersatu untuk tempoh tiga tahun lagi.
Bagi perebutan jawatan Presiden Bersatu di mana Muhyiddin akan dicabar oleh Mukhriz Mahathir, tidak dapat tidak, pertandingan itu nanti adalah pertandingan proksi sebenarnya.
Terlihat di sini Tun Mahathir dengan sengaja telah meletakkan anaknya untuk menentang Muhyiddin bagi memastikan jawatan Pengerusi dan Presiden Bersatu dapat dikuasainya.
Jika Tun Mahathir tidak mahu meneruskan perbalahannya dengan Muhyiddin, beliau boleh saja meminta anaknya kekal bertanding jawatan Timbalan Presiden, jawatan yang dipegang Mukhriz ketika ini.
Jika itu berlaku, pastilah jawatan Pengerusi dan Presiden akan dimenangi tanpa bertanding oleh Tun Mahathir dan Muhyiddin, malah sesiapa yang cuba mencabar Mukhriz bagi kerusi Timbalan Presiden pun akan sukar untuk mencapai kemenangan.
Tetapi, dengan Mukhriz mencabar Muhyiddin, jawatan Timbalan Presiden dan Naib Presiden juga ditandingan oleh calon-calon daripada pasukan Tun Mahathir dan Muhyiddin.
Bermakna, Bersatu dalam pemilihan akan datang ini sudah terbelah dua antara kem Tun Mahathir dan Muhyiddin.
Selepas pemilihan nanti, kecuali jika pasukan Muhyiddin mampu memenangi semua kerusi yang dipertandingkan, kemungkinan Bersatu untuk terus terbelah dua adalah tinggi sekali.
Jika pasukan Tun Mahathir yang menguasai pemilihan itu nanti, beliau pasti akan terus melakulan serangan dan kacau-ganggu terhadap Muhyiddin selaku Perdana Menteri yang tidak direstuinya.
Kalau pasukan Muhyiddin tidak menang semua atau majoriti jawatan yang dipertandingkan dan selaku Pengerusi di mana Tun Mahathir mempunyai banyak kuasa dalam Bersatu, itu bermakna ia adalah petanda buruk buat masa depan beliau selaku Perdana Menteri.
Tun Mahathir dipercayai akan lebih memberi tekanan untuk menjatuhkan Muhyiddin.
Dalam hal ini, soalan yang banyak ditanya ialah apakah Tun Mahathir sebenarnya berhasrat mahu jadi Perdana Menteri semula?
Apakah jika Tun Mahathir dapat mengusai Bersatu selepas pemilihan nanti, beliau akan kembali menjadi Perdana Menteri dengan cara terus memberi tekanan supaya PN menyingkirkan Muhyiddin atau melalui sokongan PH menerusi undi tidak percaya di Parlimen?
Kalau melalui PN, adakah parti-parti dalam gabungan itu sedia meneriima Tun Mahathir semula setelah sebelum ini telah mengenepikannya berikutan ideanya menubuhkan kerajaan tanpa parti ditolak?
Jika menerusi PH pula, mahukah Anwar Ibrahim terus memberi sokongan kepada Tun Mahathir, sedangkan baru-baru beliau menyatakan tidak lagi mempercayai bekas Perdana Menteri itu?
Atau adakah kali ini, asalkan dapat memenuhi keinginannya menjatuhkan Muhyiddin, maka Tun Mahathir sedia memberi sokongan kepada Anwar sebagai Perdana Menteri ke-9?
(ShahbudinHusin 22/03/2020)

0

0

votes
Article Rating
Kongsikan artikel ini


DUDUK DI RUMAH MEMANG MEMBOSANKAN, TAPI MELIHAT KELEMAHAN PN JAUH LEBIH MEMBOSANKAN

Hari ini adalah hari keenam kita semua duduk di rumah sebagai mematuhi Perintah Kawalan Pergerakan atau PKP yang dilaksanakan oleh kerajaan.
Perintah yang bermula sejak 18 Mac lalu hanya akan berakhir pada 31 Mac nanti.
Duduk di rumah dengan sebahagian utama aktiviti ialah makan, tidur, melayan media sosial, menonton TV, membaca dan bersenam, tanpa keluar rumah atau berjumpa kawan-kawan sambil dapat menghirup kopi atau teh tarik, memang suatu kehidupan yang cukup membosankan.
Bagi yang biasa bersolat jemaah dengan kadang-kadang merehatkan minda menghadiri kuliah maghrib atau subuh, tutupnya masjid dan surau dalam tempoh 14 hari PKP dilaksanakan turut membuatkan jiwa jadi kosong dibuatnya.
Setelah enam hari melalui PKP, bermakna ada lapan hari yang membosankan lagi harus dilalui.
Menurut Perdana Menteri, Muhyiddin Yassin dalam perutusannya baru-baru ini, jika tempoh 14 hari pertama ini masih gagal mengekang wabak Covid-19, terutamanya kerana ramai yang gagal mematuhi arahan duduk di rumah, tempoh 14 hari PKP seterusnya mungkin akan dilaksanakan.
Aduhhhhhhh…..
Kalau baru enam hari pun sudah cukup membosankan, termasuk Tun Mahathir Mohamad yang menjalani kuarantin diri sendiri mula berasa bosan, bagaimana agaknya untuk melalui kehidupan jika PKP fasa kedua dilaksanakan?
Yang pasti, kehidupan tentu lebih membosankan lagi.
Lebih bosan lagi ialah jika berat badan turut lebih meningkat di mana seluar dan baju, tidak dapat tidak, dengan sendirinya akan menjadi ketat dan sendat.
Begitu pun, dalam kita menjalani kehidupan yang mula membosankan ini, yang lebih membosankan lagi ialah kerana kerajaan PN yang ditubuhkan melalui pintu belakang ini seolah-olah gagal mengurus keadaan yang diakibatkan oleh wabak Covid-19.
Muhyiddin selaku Perdana Menteri dan kabinet dilihat tidak benar-benar berfungsi menangani krisis yang sedang melanda ini.
Muhyiddin, selain kemunculan melalui perutusan khas secara langsung di kaca tv, langsung tidak terlihat serius dan mengambil berat dengan misalnya, turun padang melawat petugas barisan hadapan menjalankan tugas mereka.
Kalau Yang Dipertuan Agong boleh turun padang mencemar duli melihat pasukan polis menjalankan tugas mengadakan sekatan jalanraya bagi memastikan rakyat mematuhi arahan PKP, kenapa Muhyiddin tidak pernah turun padang walau sekali?
Begitu juga jika Raja Permaisuri Agong boleh menyediakan makanan dan memasak sendiri sebagai tanda sokongan moral dan keprihatinan kepada petugas-petugas di Hospital Sungai Buloh yang bertungkus lumus bekerja siang dan malam, kenapa Bakti atau Persatuan Isteri-Isteri Menteri masih kaku tidak berbuat apa-apa?
Apakah Muhyiddin dan isterinya yang merupakan Yang Dipertua Bakti tidak ada perasaan malu terhadap Yang Dipertuan Agong dan Raja Permaisuri Agong?
Ada pula menteri, lebih nampak jadi pelawak dan penyebar petua palsu kononnya air suam mampu mencegah penularan wabak Covid-19 berbanding menjalankan tugas yang membuat rakyat rasa senang dalam hati.
Sebagai Menteri Kesihatan, tidakkah Dr. Adham Baba sedar bahawa beliau mesti bercakap berdasarkan fakta perubatan dan bukti yang sahih, bukan seperti ahli politik bercakap di kedai kopi atau ketika menagih undi.
Mujurlah kita ada Pengarah Kesihatan, Noor Hisham Abdullah yang kata-katanya cukup berwibawa dan memberi keyakinan tanpa kesangsian kepada rakyat seluruhnya.
Lebih daripada itu, sudahlah Muhyiddin tidak serius, tidak mengambil berat dan tidak menunjukkan keprihatinan yang tinggi, menteri dan timbalan menteri seramai 70 orang yang ada juga hampir 90 peratus daripadanya hampir tidak berbuat apa-apa dalam membantu menangani wabak Covid-19 ini.
Memang difahami bahawa tidak semua menteri atau timbalan menteri dibenar mengeluarkan kenyataan, tetapi apakah memberi sokongan dalam bentuk lain, kalau pun tidak sedia menghulurkan sebahagian gaji untuk membeli makanan, topeng muka atau pakaian pelindung diri untuk petugas-petugas barisan hadapan, tidak boleh dilakukan juga?
Yang sangat-sangat memalukan sekali ialah setelah masuk hari keenam PKP dikuatkuasakan, isu mudah seperti topeng muka pun belum mampu lagi diselesaikan.
Mula-mula dikatakan topeng muka tidak cukup bekalan, kemudian kerajaan setuju membenarkan harganya dinaikkan daripada 80 sen kepada RM2, seterusnya dilarang diekspot bagi memastikan ia sentiasa ada dalam pasaran.
Malangnya, baru hari ini Ismail Sabri selaku Menteri Pertahanan mengumumkan harga RM2 yang diputuskan oleh Menteri Perdagangan Dalam Negeri dan Hal Ehwal Pengguna sebelum ini dianggap terlalu tinggi oleh Perdana Menteri dan hanya esok baru mesyuarat diadakan untuk memutuskan harga baru yang sesuai.
Yang sedihnya, baik ketika harganya 80 sen atau RM2, di merata-rata tempat, hampir tidak ditemui alat keselamatan itu dan mencari topeng muka di pasaran ibarat mencari emas di dalam beras.
Esok pun, setelah harga baru diputuskan, belum pasti lagi bila ia boleh dengan mudah dibeli di pasaran.
Kemudian, dilaporkan pihak China sudi menyumbang sebanyak 10 juta topeng muka untuk petugas barisan hadapan memerangi wabak Covid-19 yang mana pengagihannya akan diuruskan oleh Nadma atau Agensi Pengurusan Bencana Negara.
Kata jurucakap kabinet, Fadilah Yusof yang juga Menteri Kerjaraya, hanya jika ada lebihan daripada 10 juta itu, barulah ia akan diberikan kepada pasaran melalui syarikat Pharmaniaga.
Soalnya, tidak bolehkah topeng muka itu diberi percuma kepada rakyat melalui kaedah tertentu yang difikirkan sesuai oleh kerajaan?
Dalam semua keadaan itu, di samping rakyat terus dilanda kebosanan duduk di rumah, kebosanan itu tambah berganda lagi melihat kelemahan dan kegagalan ketara PN mengurus situasi dan keperluan berikutan perlaksanaan PKP sejak 18 Mac lalu.
Jangankan untuk memgurus hal-hal yang lebih besar, isu topeng muka yang harganya cuma antara 80 sen hingga RM2 pun masih gagal diselesaikan setelah masuk hari keenam PKP dilaksanakan.
Dengan kelemahan dan kegagalan ketara itu, pendeknya kalau ada PRU dalam masa dua atau tiga bulan akan datang, pasti mudahlah tumbang dan berakhirlah era kerajaan PN yang tanpa struktur dan manifesto ini.
Sudahlah pembentukan kerajaan PN ini tanpa pilihanraya atau mandat daripada pengundi melalui PRU, kegagalan mengurus wabak Covid-19 lebih membuatkan kerajaan pimpinan Muhyiddin ini semakin jauh daripada hati rakyat.
Bosan…bosan…bosan…..
(ShahbudinHusin 23/03/2020)

0

0

votes
Article Rating
Kongsikan artikel ini


KEPUTUSAN MUHYIDDIN DITOLAK…..

Tengahari tadi Muhyiddin Yassin mengumumkan kebenaran untuk pencarum KWSP berusia bawah 55 tahun mengeluarkan wang simpanan daripada Akaun 2 mereka sebanyak RM500 sebulan selama setahun.
Katanya, keputusan kerajaan memberi kebenaran itu adalah untuk meringankan beban rakyat yang terkesan akibatPerintah Kawalan Pergerakan atau PKR untuk mencegah wabak Covid-19 sejak 18 Mac lalu.
“Permohonan pengeluaran boleh dibuat bermula 1 April 2020.
“Inisiatif ini dijangka akan memanfaatkan sehingga 12 juta ahli KWSP dengan jumlah pengeluaran yang dianggarkan bernilai RM40 billion,” kata beliau.
Tambah Perdana Menteri lagi, inisiatif itu adalah sebahagian daripada Pakej Rangsangan Ekonomi dan Bantuan Rakyat yang lebih komprehensif yang akan diumumkan dalam tempoh terdekat.
Dalam erti kata lain, melalui pengeluaran RM40 bilion itu juga mampu merangsang pertumbuhan ekonomi yang lebih stabil ketika ini.
Bagaimanapun, keputusan yang diumumkan Muhyiddin hasil mesyuarat Majlis Tindakan Ekonomi itu mengundang kecaman rakyat dan mereka rata-ratanya menolak keputusan tersebut.
Pelbagai pihak atau persatuan berkaitan pekerja, pemimpin politik dan orang awam, terutamanya melalui media sosial jelas tanpa berselindung telah menzahirkan penolakan mereka.
Mereka berpendapat, langkah yang diumumkan Muhyiddin itu bukan berupa bantuan untuk meringankan beban rakyat kerana wang yang dikeluarkan itu adalah kepunyaan mereka sendiri.
Bantuan apa namanya kalau wang sendiri yang dikeluarkan akhirnya untuk membantu diri sendiri, tanya mereka.
Kenapa kerajaan tidak boleh memberi bantuan RM500 misalnya kepada rakyat, selain kebenaran pengeluaran simpanan?
Mereka turut mempertikaikan bagaimana dengan nasib pekerja harian yang tiada simpanan dalam KWSP atau mereka yang sudah melebihi usia 55 tahun yang tiada lagi tabungan.
Apa usaha kerajaan untuk membantu mereka?
Selain itu, rata-rata berpendapat, tabungan KWSP adalah untuk simpanan hari tua pekerja dan jika sebahagiannya dikeluarkan sekarang, apa lagi yang tinggal untuk hari depan?
Yang paling dipersoalkan, dalam kerajaan kononnya prihatin dan mengatakan mahu meringankan beban rakyat, apa sebenarnya bantuan langsung daripada dana kerajaan yang disalurkan pada ketika susah ini dan rakyat tidak dapat keluar bekerja ini?
Langkah Muhyiddin ini tidak lebih dianggap retorik politik kononnya kerajaan pintu belakang pimpinannya prihatin kepada nasib rakyat, walhal sumbangan sebenar dalam meringankan beban kehidupan mereka adalah kosong.
Kalau namanya bantuan dan untuk tujuan meringankan beban rakyat, Muhyiddin seharusnya mengumumkan sejumlah dana daripada kerajaan bagi tujuan itu.
(ShahbudinHusin 23/03/2020)

0

0

votes
Article Rating
Kongsikan artikel ini


MUHYIDDIN KEMBALI SERTAI UMNO?

Membaca coretan Pengarah Komunikasi Amanah, Khalid Samad berhubung hasil pertemuannya dengan Tun Mahathir Mohamad baru-baru ini, apa yang paling menarik dicoretnya ialah tentang hasrat bekas Perdana Menteri itu untuk kembali menguasai Bersatu.
Menurut Tun Mahathir, apa yang mahu dilakukannya ialah mendapatkan kembali parti Bersatu yang dirasakannya telah dirampas daripada beliau melalui penipuan dan pengkhianatan.
“Dan apa yang Tun mahu lakukan selepas berjaya dapatkan semula (Bersatu)?” tanya Khalid lagi kerana melihat kesungguhan Tun Mahathir mahu melaksanakan usaha tersebut.
“Adakah Tun ingin Bersatu kekal dalam PN (Perikatan Nasional) atau menyertai kembali PH (Pakatan Harapan)?”
Tun Mahathir kemudian menjawab: “Kembali kepada PH”.
Coreten penuh Khalid itu boleh dibaca di sini –
https://m.malaysiakini.com/news/516227
Dengan pendirian berterus-terang Tun Mahathir itu bermakna, pemilihan Bersatu yang bakal diadakan selepas 30 Jun nanti sudah pasti merupakan “pertembungan hidup dan mati” antara beliau dengan Muhyiddin Yassin.
Berikutan Tun Mahathir sudah diisytiharkan menang tanpa bertanding sebagai Pengerusi Bersatu dan Muhyiddin pula bakal dicabar oleh Mukhriz Mahathir bagi jawatan Presiden, ini bermakna memenangkan anaknya dalam persaingan tersebut adalah fardu wajib dan kemestian bagi tujuan beliau dapat menguasai kembali parti itu.
Tidak cukup dengan itu, untuk menguasai kembali Bersatu juga, kalau pun pasukannya tidak mampu memenangi kesemua jawatan yang dipertandingkan, setidak-tidaknya penguasaan secara majoriti kerusi MPT adalah sangat perlu.
Kalau tidak, hasrat Tun Mahathir untuk mengusai kembali Bersatu tidak akan berjaya dan sia-sia.
Sekaligus, dengan hasrat Tun Mahathir mahu menguasai semula Bersatu dan membawanya kembali menyertai PH, tugas berat juga sedang menanti Muhyiddin dan pasukannya dalam pemilihan parti nanti.
Kalau Muhyiddin menang berlawan dengan Mukhriz dan pasukannya dapat memenangi majoriti jawatan yang dipertandingkan, barangkali tidak ada apa-apa akan berlaku kepada Bersatu, kedudukannya sebagai Perdana Menteri dan status parti itu dalam PN.
Paling-paling pun Tun Mahathir akan terus membuat bising dan melakukan gangguan kepada Muhyiddin dan PN seperti mana yang dilakukannya sekarang.
Tetapi, bagaimana jika Muhyiddin tewas dan pasukan Tun Mahathir dapat menguasai kembali Bersatu?
Kalau itu berlaku dan Tun Mahathir akhirnya membawa semula Bersatu menyertai PH, manakala Muhyiddin pastinya tidak setuju dengan tindakan tersebut, pilihannya baginya ialah keluar parti dan menjadi Ahli Parlimen Bebas.
Tidak pelikkah, khususnya di mata UMNO yang memiliki jumlah Ahli Parlimen paling banyak, seseorang yang tanpa parti terus menjadi Perdana Menteri?
Maka, ke mana arah tuju Muhyiddin selepas itu?
Adakah bellau akan memilih untuk menyertai UMNO?
Dan jika ditakdirkan Zahid Hamidi dan Najib Razak akan menghuni penjara kemudiannya atas kes masing-masing yang sedang dibicarakan, apakah Muhyiddin akhirnya akan menjadi Presiden UMNO dalam pemilihan parti itu tahun 2021 nanti?
(ShahbudinHusin 24/03/2020)

0

0

votes
Article Rating
Kongsikan artikel ini


MUHYIDDIN PERLU KETEPIKAN LALAT DAN LANGAU

1. Pada Ahad 1hb Mac 2020 Malaysia menyaksikan upacara Mengangkat Sumpah Jawatan Perdana Menteri ke 8 ( PM8 ) yang berlangsung di Istana Negara
2. Ianya berlaku ekoran perletakan jawatan secara tiba – tiba oleh Tun Dr. Mahathir selaku Perdana Menteri ke 7 selepas memegangnya hanya 22 bulan sahaja
3. Saya tidak berhasrat membicara atau berdebat berbagai teori berhubung tindakan Tun itu
4. Untuk rekod , Tun yang pernah menjawat jawatan tersebut selaku PM ke 4 selama 22 tahun iaitu dari 16hb Julai 1981 ( 6 hari selepas tarikh lahir beliau ke 56 tahun ) hingga 30hb Oktober 2003 , satu rekod yang belum lagi diatasi oleh sesiapa pun
5. Setelah gagal beberapa kali , akhirnya Pembangkang ( PKR , DAP dan AMANAH ) TERPAKSA MEMINTA Tun yang ketika itu sudah berusia 93 tahun menerajui mereka bagi mengalahkan UMNO / BN pada Pilihanraya ke 14 yang berlangsung pada hari Rabu 9hb Mei 2018 ; buat pertama kali dalam sejarah sejak Merdeka UMNO/ BN dikalahkan
6. Ekoran perlantikan beliau itu , Tan Sri Muhyiddin Yassin ( TSM ) telah menubuhkan Kabinet nya yang terdiri dari UMNO , PAS , BERSATU , GPS ( Sarawak ) , serpihan dari PKR dan beberapa parti kecil dari Sabah ; juga saya tidak berhasrat berdebat sama ada Kerajaan sekarang ‘Mengikut Pintu Depan Atau Pintu Belakang’
7. Walaupun dunia termasuk Negara kita menghadapi wabak Coronavirus atau Covid19 yang amat kritikal ini namun tindakan Dr. Adham Baba selaku Menteri Kesihatan yang baru ini TELAH MENGUNDANG kritikan dan komen – komen negatif terhadap beliau
8. Perlantikan beliau sebagai Menteri Kesihatan yang baru bagi menggantikan Dr. Dzulkifli Ahmad dari AMANAH mungkin berdasarkan kepada pengelaman luas beliau dalam Kerajaan dan Swasta
9. Sebelum dilantik sebagai Setiausaha Parlimen Kementetian Pengajian Tinggi dari tahun 2004 hingga 2008 beliau pernah berkhidmat sebagai Pegawai Khas ( Pendidikan ) di Kementerian Belia dan Sukan
10. Berasal dari Batu Pahat dan pernah berkhidmat sebagai Pegawai Perubatan di Kementerian Kesihatan beliau yang kini mempunyai rangkian klinik di Johor atas nama Klinik Adham pernah juga menjadi Pro Chancelor Universiti KL atau UniKL dan Pengurusi UniKL Medical Services
11. Pada mulanya rakyat merasa lega apabila beliau yang mempunyai Ijazah Sarjana Perubatan dan Pembedahaan ( MBBS ) dan pengelaman luas dipilih menerajui Kementerian tersebut namun rupa – rupanya BUKAN sahaja tak seindah apa yang diharapkan tapi ia lebih MEMBURUKAN nama baik Kementerian dan Kerajaan
12. Cadangan beliau semasa temubual di Station TV tidak lama dulu cara mengubati wabak Covid 19 DENGAN HANYA MEMINUM AIR SUAM telah mengundang begitu banyak kritikan
13. Bukan sahaja rakyat yang meluahkan kemarahan dan kebencian terhadap Dr. Adham malah Kementerian Kesihatan sendiri MENOLAK kaedah yang di cadangkan nya itu
14. Jika cadangan Menteri Kesihatan ini boleh mengatasi wabak ini dengan cara yang di cadangkan nya itu berkesan maka tak perlu lagi negara – negara seperti Amerika Syarikat , China , Jepun , Australia dan banyak lagi bermatian mencari ubat yang sesuai
15. Jika berjaya , beliau bukan lagi patut di nobatkan dengan Nobel Peace Prize bahkan dilantik sebagai Ketua Pengarah atau Pengurusi Organasi Kesihatan Sedunia atau World Health Organisation ( WHO ) , Bangsa – Bangsa Bersatu atau United Nations ( UN )
16. Mungkin rakyat sanggup menunggu sebulan lagi bagi melihat keberkesanan MINUM AIR SUAM yang dianjurkan beliau bagi mengatasi wabak tersebut atau mungkin beliau bercadang memperkenalkan keadah lain seperti menggunakan khidmat bomoh yang menggunakan kelapa dan buluh meneropong kuman Coronavirus atau Covid 19
17. Dengan kelulusan , kepakaran dan pengelaman luas yang ada pada Dr.Adham Baba PM 8 tidak salah melantik beliau sebagai Menteri Kesihatan , namun jika sekiranya cadangan beliau itu merupakan cadangan bodoh dan tak masuk akal yang pasti akan terus mengundang kritikan maka Muhyiddin hanya tinggal satu pilihan – TANPA BERLENGAH memecat beliau dari menggotai Kabinet
18. Pemecatan beliau samalah seperti pemecatan Osman Sapian atau lebih dikenali sebagai Man Datsun dan penggantinya Dr. Shahrudin Jamal yang baru belajar menjadi MB Johor yang kebetulan dari Parti BERSATU juga , dan jawatan itu pula tiba – tiba di serahkan dengan dulang mas kepada UMNO yang telah dihumbankan oleh rakyat Johor pada PRU yang baru lepas
19. Ini lah yang dikatakan oleh Mat Sabu , Pengurusi AMANAH
‘Yang Kalah
Jadi Kerajaan
Yang Menang
Jadi Pembangkang’
20. PEMECATAN SESAORANG MENTERI ADALAH KUASA MUTLAK PERDANA MENTERI – Muhyiddin dan Shafie Apdal sendiri TELAH di pecat oleh Najib sebagai Timbalan Perdana Menteri dan Menteri Pembangunan Negara atas isu rompakan wang 1MDB
21. Begitu juga cadangan Muhyiddin memecat Marzuki Yahya selaku Setiausaha Agong Parti BERSATU dan menggantikan nya dengan Hamzah Zainuddin ( walau pun Perlembagaan BERSATU TIDAK MEMBERI cheque kosong atau blank cheque kepada Presiden Parti bertindak sesuka hati TANPA TERLEBIH DAHULU berunding dengan Pengurusi Parti , Tun )
22. Kepada Mat Maslan saya memohon maaf kerana tempat Saudara kini diambil alih oleh seorang badut ( clown ) yang kebetulan Bangsa Johor juga
‘Buang Yang
Keruh
Ambil Yang
Jernih’
23. Muhyiddin PERLU ketepikan lalat dan langau, jika gagal berbuat demikian beliau mungkin AKAN MENGUKIR SEJARAH SEBAGAI PERDANA MENTERI YANG PALING PENDEK TEMPOH NYA
Terima Kasih
Wassalam
TAMRIN TUN GHAFAR
Rabu 25/03/2020.

0

0

votes
Article Rating
Kongsikan artikel ini


BERSATU KINI ADA DUA SETIAUSAHA, SEKALIGUS JADI PARTI DUA NAKHODA

Walaupun tindakan Muhyiddin Yassin mengumumkan pemecatan Marzuki Yahya selaku Setiausaha Agung Bersatu dan perlantikan Hamzah Zainuddin sebagai penggantinya dibantah oleh Tun Mahathir Mohamad atas sandaran beliau selaku Pengerusi parti tidak pernah dirundingi mengenainya, bantahan itu nampaknya hanya ibarat mencurah air ke daun keladi semata-mata.
Muhyiddin yang merupakan Presiden Bersatu terlihat langsung tidak mengendahkan bantahan Tun Mahathir itu.
Hamzah kini sah dilantiknya sebagai Setiausaha Agung Bersatu berkuatkuasa 18 Mac lalu, malah sudah pun memulakan tugasnya itu.
Dalam waktu yang sama, Marzuki yang tentunya kerana merasakan pemecatannya tidak sah, lebih-lebih lagi setelah dibantah oleh Tun Mahathir sendiri, terus juga kekal sebagai Setiausaha Agung Bersatu.
Baru-baru ini, berhubung perkara yang sama iaitu penangguhan persidangan cawangan, bahagian serta perhimpunan agung tahunan Bersatu berikutan Perintah Kawalan Pergerakan (PKP) sehingga 14 April kerana ancaman wabak Covid-19, kedua-duanya iaitu Marzuki dan Hamzah telah mengeluarkan surat pemakluman yang serupa.
Surat Hamzah bertarikh 23 Mac, manakala surat yang dikeluarkan Marzuki bertarikh 25 Mac 2020.
Keadaan ini bermakna Bersatu kini mempunyai dua Setiausaha Agung di bawah dua nakhoda yang berbeza iaitu satu lantikan Muhyiddin dan satu lagi lantikan lama yang memihak kepada Tun Mahathir.
Sampai bilakah keadaan ini akan berterusan?
Apa pula bantahan yang akan dilakukan oleh Tun Mahathir seterusnya?
Apakah antara Tun Mahathir dan Muhyiddin sudah benar-benar tertutup pintu rundingan dan jalan damai antara keduanya?
Jika berterusan dengan dua Setiausaha Agung, bagaimana dengan panggilan mesyuarat MPT Bersatu selepas ini, panggilan oleh Marzuki atau Hamzah yang sah?
Atau mungkinkah masing-masing kem akan mengadakan mesyuarat MPT yang berbeza?
Begitu juga dengan perhimpunan agung tahunan Bersatu di mana tahun ini akan diadakan pemilihan pucuk pimpinannya yang pertama, siapa yang akan mengendalikannya – Marzuki atau Hamzah?
Mungkinkah juga nanti akan berlaku dua perhimpunan agung tahunan yang berbeza?
(ShahbudinHusin 26/03/2020)

0

0

votes
Article Rating
Kongsikan artikel ini


KEBETULAN ATAU MEMANG DIRANCANG?

⁃ Perintah Kawalan Pergerakan atau PKP dilanjutkan lagi selama 14 hari sehingga 14 April 2020.
⁃ Umat Islam mula berpuasa pada 24 April 2020.
⁃ Pembukaan penggal pertama Sidang Parlimen di mana PH dijangka akan mengemukakan usul undi tidak percaya terhadap Perdana Menteri ialah 18 Mei 2020.
⁃ Berikutan arahan Pendaftar Pertubuhan atau RoS yang tidak membenarkan sebarang aktiviti pari sebelum 30 Jun, ini bermakna pemilhan pucuk pimpinan Bersatu di mana persaingan paling menarik adalah antara Muhyiddin Yassin dan Mukhriz Mahathir bagi jawatan Presiden, dijangka akan berlangsung pada Julai atau Ogos 2020.
⁃ Selepas 14 April 2020 apabila PKP berakhir, momentum rakyat diramalkan akan berubah kerana tekanan ekonomi yang dihadapi oleh majoriti rakyat akan membuatkan mereka lebih menuntut pelbagai perkara daripada kerajaan, sekaligus memberi lebih tekanan kepada Muhyiddin, kecuali jika pelan rangsangan ekonomi yang diumumkannya esok (Jumaat) nanti benar-benar dapat memberi kelegaan.
Berdasarkan rentetan peristiwa mendatang itu, persoalan paling penting ialah dapatkan Muhyiddin meloloskan diri daripada usul undi tidak percaya di Parlimen dalam sidangnya yang bermula 18 Mei nanti?
Meskipun perlanjutan tarikh PKP sehingga 14 April adalah sesuatu yang mungkin tidak dapat dielakkan, tetapi dengan Sidang Parlimen akan bermula pada 18 Mei, ramai yang beranggapan lanjutan itu dengan sendirinya memberi kelebihan kepada Muhyiddin untuk berdepan usul undi tidak percaya terhadapnya.
Masa yang suntuk, selain bulan puasa, ia dikatakan akan menghadkan ruang untuk Tun Mahathir dan PH untuk bergerak dan mencari persefahaman berhubung usul tersebut.
Dalam hal ini, ada laporan daripada mereka yang bertemu dengan Tun Mahathir menyebut bahawa bekas Perdana Menteri itu akan mula pusing ke seluruh negara berkempen untuk menjatuhkan Muhyiddin sebaik saja arahan PKP berakhir.
Kempen Tun Mahathir itu merangkumi dua fasa – fasa pertama melalui usul undi tidak percaya dan fasa kedua, menerusi pemilihan Bersatu.
Dengan PKP dilanjutkan sehingga 14 April dan Parlimen mula bersidang pada 18 Mei, apakah ia mampu menyempitkan masa Tun Mahathir berkempen untuk menjatuhkan Muhyiddin?
Atau melalui kesan ekonomi yang merata dan membuatkan rakyat lebih menekan kerajaan selepas PKP berakhir, ia akan dengan sendirinya membuatkan ramai Ahli-Ahli Parlimen merasakan perubahan adalah lebih baik daripada terus mengekalkan Muhyiddin memimpin negara yang daripada penampilannya jelas menampakkan beliau kurang cergas dan tidak meyakinkan?
Kemudian, kalau pun Muhyiddin mampu melepasi halangan pertama usul undi tidak percaya di Parlimen, mampukah juga beliau mempertahanlan kedudukannya daripada disingkirkan oleh Tun Mahathir sebagai Presiden dalam pemilihan Bersatu?
Memandangkan Tun Mahathir sudah diumumkan menang tanpa bertanding sebagai Pengerusi Bersatu dan ini memberi kelebihan kepadanya untuk menjelajah ke seluruh negara, manakala Muhyiddin lebih ditekan dengan kesibukan dan beban tugas sebagai Perdana Menteri kesan daripada PKP yang membuatkan ramai ditimpa kesusahan, apakah wabak Covid-19 gelombang kedua ini lebih mungkin menjadi penamat awal kepada karier seorang Perdana Menteri yang menurut kata Hadi Awang, ia diperolehi melalui tebukan atap?
(ShahbudinHusin 26/03/2020)

0

0

votes
Article Rating
Kongsikan artikel ini


BANTUAN RM4000 DIBERI MUHYIDDIN LANGGAR PERLEMBAGAAN BERSATU?

1. Pada 26.03.2020, sepucuk surat makluman yang ditandatangani oleh HAMZAH ZAINUDDIN, Setiausaha Agung Parti BERSATU, yang mana pelantikannya adalah dipertikaikan, telah tertular di media sosial, yang telah menimbulkan pelbagai persoalan berhubung kesahihan kandungan surat makluman itu dari sudut Perlembagaan Parti BERSATU.
2. Di dalam penulisan ini, saya tidak berhasrat untuk membincangkan isu kesahihan lantikan HAMZAH ZAINUDDIN itu, yang mana telah saya pertikaikan di Siri : 2016 dan 2017, dan seterusnya melalui Siri : 2022 saya telah sarankan agar “status quo” kedudukan pucuk pimpinan Parti BERSATU dikekalkan sehingga selesai Pemilihan Parti BERSATU, yang dijangka pada pertengahan tahun 2020, kelak.
3. Tujuan utama tulisan saya di sini adalah berkaitan PERSOALAN:-
“Adakah bantuan kewangan RM4 ribu setiap Bahagian BERSATU untuk diagihkan kepada Ahli-Ahli Bahagian, satu perlanggaran FASAL 24 Perlembagaan Parti BERSATU ??!!”
4. Tanpa mengambil pihak, dan melalui penelitian objektif akan kandungan SURAT MAKLUMAN 26.03.2020 itu, ianya akan menunjukkan bahawa :
(a) Perenggan 2, Baris 4, berbunyi :
“Di dalam menyantuni ahli-ahli parti yang terjejas dan memerlukan bantuan segera, YAB PRESIDEN PARTI BERBESAR HATI UNTUK MEMBERIKAN BANTUAN kepada setiap Bahagian untuk disampaikan kepada ahli-ahli terjejas di dalam Bahagian masing-masing.”
(b) Daripada bacaan objektif di atas, saya berpendapat bahawa DANA yang ingin disalurkan untuk bantuan ahli-ahli Parti BERSATU yang terjejas adalah DANA PRESIDEN secara peribadi, dan bukannya DANA PARTI !
(c) Ianya adalah teramat penting untuk meneliti dan mengesahkan perkara dan fakta berhubung DANA ini, kerana sekiranya ianya adalah DANA PRESIDEN dan bukannya DANA PARTI maka isu berkaitan perlanggaran FASAL 24 Perlembagaan Parti BERSATU, secara khususnya FASAL 24.8, besar kemungkinan TIDAK TERCETUS, di mana ianya berbunyi :
“FASAL 24.8. : QPerbelanjaan yang melebihi Ringgit Malaysia Lima Ratus Ribu (RM500,000.00) pada satu-satu masa tidak boleh dilakukan tanpa kebenaran diperoleh terlebih dahulu daripada Majlis Pimpinan Tertinggi.”
(d) Sememangnya, dan sekiranya ianya adalah DANA PARTI yang ingin diagihkan melalui SURAT MAKLUMAN 26.03.2020 itu, maka ianya akan tertakluk kepada FASAL 24.8 yang dirujuk di atas, dan tanpa keupayaan untuk memanggil dan mengadakan mana-mana Mesyuarat Majlis Pimpinan Teringgi disebabkan Arahan Pendaftar Pertubuhan (ROS) bertarikh 16.03.2020 yang melarang mana-mana perjumpaan, persidangan ataupun Mesyuarat Parti daripada diadakan sehingga 30.06.2020, maka ianya akan menjadi satu PERLANGGARAN Perlembagaan Parti BERSATU, jika DANA PARTI diagihkan tanpa kelulusan terlebih dahulu oleh Majlis Pimpinan Tertinggi.
5. Justeru, mungkin ada baiknya agar Bendahari Parti BERSATU (dan BUKANNYA Setiausaha Agung HAMZAH ZAINUDDIN yang dipertikaikan pelantikannya) dapat memberi penjelasan berkaitan sumber DANA yang dirujuk dalam Perenggan 2 SURAT MAKLUMAN 26.03.2020, agar kekeliruan dan kecelaruan yang ditampilkan berkaitan kesahihan pengagihan DANA ini, pada masa ianya sememangnya diperlukan oleh Ahli-Ahli Parti BERSATU tatkala di musim PKP ini, dapat diselesaikan dengan cara baik dan tuntas, dan berpandukan Perlembagaan Parti BERSATU sebaiknya.
6. Begitu juga, sumber DANA PRESIDEN yang dihasratkan untuk diagihkan itu juga dapat dimaklumkan akan puncanya, supaya ianya juga tidak menimbulkan apa-apa persoalan lanjut memandangkan ianya adalah berjumlah lebih daripada Ringgit Malaysia 500,000.00.
7. Bebas daripada kesemua di atas, ada baiknya juga HAMZAH ZAINUDDIN, yang dipertikaikan pelantikannya, dapat terlebih dahulu mempelajari susunan ayat dan bahasa yang betul agar tidak menampilkan apa-apa persoalan berkaitan kesahihan kandungan akan SURAT MAKLUMAN lanjut, walaupun yang sebaiknya adalah untuk HAMZAH ZAINUDDIN secara sukarela menawarkan diri untuk mengekalkan “status quo” kedudukan kesemua pucuk pimpinan Parti BERSATU, termasuk dan tidak terhad kepada kedudukan Setiausaha Agung yang sah, MARZUKI YAHYA, sehingga selesainya Pemilihan Parti BERSATU di pertengahan tahun 2020 kelak.
HANIF KHATRI ABDULLA
Peguam Bersatu
27 Mac 2020.

0

0

votes
Article Rating
Kongsikan artikel ini


MAMPUKAH MUHYIDDIN JADI PM PERTAMA YANG GAGAL DISINGKIRKAN MAHATHIR?

Oleh kerana Muhyiddin Yassin nampaknya sudah memilih mahu terus berbalah dan seakan-akan telah menutup pintu rundingan dengan Tun Mahathir Mohamad berhubung siapa yang lebih berkuasa dalam Bersatu, beliau tidak ada pilihan lain selain mesti menang dalam pertembungan ini.
Baik melalui usul undi tidak percaya atau dalam pertandingan mengekalkan kedudukan sebagai Presiden Bersatu yang akan dicabar oleh Mukhriz Mahathir, jika kalah bermakna jawatan Perdana Menteri yang disandangnya juga bakal terancam sama.
Menang bukan saja satu-satunya pilihan buat Muhyiddin untuk terus bertahan di puncak kuasa sekurang-kurangnya sehingga PRU15 akan datang, bahkan kemenangan juga dengan sendiri dapat memadam rekod cemerlang Tun Mahathir yang sehingga ini telah sehingga berjaya menjatuhkan semua Perdana Menteri yang ingin dijatuhkannya.
Dalam sejarahnya, Tun Mahathir telah mengganggu dan menekan Tunku Abdul Rahman Putra Alhaj dan Tun Hussein Onn sehingga kedua-duanya berundur dan meletakkan jawatan.
Kemudiannya, beliau juga berkempen dan menjelajah ke seluruh negara untuk menjatuhkan Tun Abdullah Badawi dan Najib Razak, meskipun kedua-dua bekas Perdana Menteri itu adalah pilihannya dan berjaya berada di puncak kuasa melalui sokongan tak berbelah bahagi daripadanya.
Hanya Tun Razak yang tidak mendapat gangguan atau tekanan daripada Tun Mahathir, selain kerana Perdana Menteri kedua itu adalah pemimpin sanjungannya, sebab lain ialah mungkin kerana Tun Razak meninggal dunia terlalu di awal usia disebabkan sakit leukemia yang dideritanya.
Dalam sejarah juga, Tun Mahathir berjaya menjadi Perdana Menteri sebanyak dua dua kali – pertama kali pada 1981 selama 22 tahun dan selepas itu pada 2018 menerusi PH selama 22 bulan.
Ini bermakna, sejak merdeka, selain ketika dirinya memegang jawatan Perdana Menteri yang dijatuhkan oleh dirinya sendiri dengan secara tiba-tiba dan mengejut beliau meletakkan jawatan, semua perletakan jawatan dan kejatuhan Perdana Menteri lainnya tercatat ada cap jari akibat campurtangan atau gerakan yang dilakukannya.
Itulah Tun Mahathir Mohamad yang kini sedang mengejar rekod untuk menjatuhkan seorang lagi Perdana Menteri bernama Muhyiddin.
Tetapi, berbeza dengan semua Perdana Menteri lain yang telah dijatuhkannya sebelum ini, perbalahannya dengan Muhyiddin ini sudah pula bermula sebelum Presiden Bersatu itu menjadi Perdana Menteri lagi.
Bermula dengan merasakan beliau telah dikhianati oleh Muhyiddin, persengketaan mereka berterusan lagi dalam soal siapa di antara Pengerusi dan Presiden yang mempunyai kuasa sebenar dalam Bersatu.
Kini dengan Muhyiddin langsung tidak memperdulikan bantahan Tun Mahathir berhubung tindakannya memecat Marzuki Yahya selaku Setiausaha Agung, beliau mengorak pencat silatnya lagi dengan melantik Hamzah Zainuddin sebagai Setiausaha Agung Bersatu yang baru.
Muhyiddin juga memberi peruntukan RM4000 kepada setiap bahagian Bersatu untuk tujuan membantu ahli-ahli parti yang terjejas akibat Covid-19.
Sudah pasti tindakan terbaru Muhyiddin ini yang dilihat untuk mengukuhkan kedudukan dan menambah sokongan akan membuatkan Tun Mahathir yang sekarang umpama harimau luka lebih berdarah dan memendam rasa dibuatnya.
Untuk memastikan beliau benar-benar dapat menguasai Bersatu yang selama ini ditadbir bagai ada dua nakhoda, adalah dipercayai Muhyiddin selepas ini akan terus membuat beberapa keputusan yang mengejutkan dan di luar jangkaan.
Matlamat beliau tidak lain selain untuk memastikan dirinya menang sebagai Presiden, bahkan juga agar dapat menjadikan Bersatu sebagai parti yang dikuasai sepenuhnya dengan majoriti jawatan dimenangi oleh pasukannya.
Jika Muhyiddin dapat menguasai Bersatu selepas pemilihan nanti, adalah dijangka fungsi Pengerusi akan dihadkan atau tidak mustahil jawatan tersebut dihapuskan sama sekali.
Begitu pun, di sebalik itu, beberapa pemimpin PH yang ada bertemu dengan Tun Mahathir sebelum arahan Perintah Kawalan Pergerakan (PKP) dikuatkuasakan, tetap yakin bekas Perdana Menteri itu masih ada kekuatan untuk menjatuhkan Muhyiddin.
Salah seorang pemimpin tersebut menyatakan, Tun Mahathir lebih daripada mampu untuk berbuat demikian.
Maka, sementara Tun Mahathir kian dibelenggu usia tua, manakala Muhyiddin dikekang kudrat yang tak seberapa akibat derita kanser, siapakah mampu muncul pemenang dalam pertembungan kali ini?
Apakah Tun Mahathir akan terus berjaya menjatuhkan seorang lagi Perdana Menteri yang ingin dijatuhkannya atau kali ini Muhyiddin mampu mencatat rekod sebagai Perdana Menteri pertama yang gagal dijatuhkan oleh Tun Mahathir?
(ShahbudinHusin 27/03/2020)

0

0

votes
Article Rating
Kongsikan artikel ini


MEMAHAMI PAKEJ RANGSANGAN MUHYIDDIN – BERAPA DIBELANJA DAN PERLUKAH KELULUSAN PARLIMEN?

Kerajaan persekutuan mengumumkan pakej rangsangan ekonomi bagi berdepan kemelesetan ekonomi disebabkan wabak Covid-19.
Wabak tersebut menyebabkan perintah kawalan pergerakan yang mengehadkan pergerakan rakyat di rumah dan menyebabkan aktiviti ekonomi terhenti.
Perdana Menteri, Muhyiddin Yassin semalam mengumumkan nilai pakej rangsangan berjumlah RM250 bilion, yang merangkumi pakej RM20 bilion yang telah diumumkan oleh pendulunya, Dr Mahathir Mohamad pada 27 Feb.
Panduankini meneliti dari sudut pandangan makro berhubung pakej rangsangan berkenaan dan bagaimana ia akan dibiayai.
Adakah ini bermakna kerajaan membelanjakan RM250 bilion?
Tidak. Itu merupakan saiz pakej rangsangan, antara lain termasuk pinjaman, penangguhan bayaran pinjaman dan pengecualian sewa dan bukan hanya pemberian wang tunai.
Pemberian wang tunai, pinjaman Perusahaan Kecil dan Sederhana (PKS), penangguhan bayaran pinjaman dan wang simpanan individu dan perniagaan diharap akan dibelanjakan bagi mengatasi kelembapan ekonomi.
Idea ini adalah untuk mewujudkan kesan berganda bagi meningkatkan kepenggunaan dan perbelanjaan pengguna.
Sebagai contoh, seorang juruteknik kilang dalam industri tidak penting yang terpaksa mengambil cuti tanpa gaji boleh membelanjakan pemberian wang tunai di kedai runcit.
Ini seterusnya menaikkan modal untuk peruncit membuat pembelian daripada pemborong yang perlu pula mendapatkan bahan dari kilang, manakala kilang pula memerlukan sumber bahan mentah daripada pembekal.
Unjuran perbelanjaan kerajaan pada 2020 adalah RM297 bilion. Adakah pakej rangsangan ini akan meluaskan defisif?
Mungkin. Diharapkan penurunan dalam pendapatan kerajaan (cukai, premium tanah dan cukai tak langsung dan lain-lain) bagi tahun 2020 tidak terlalu teruk.
Berapa banyak sebenarnya dibelanjakan kerajaan?
Menurut Perdana Menteri, Muhyiddin Yassin, suntikan fiskal langsung adalah sebanyak RM25 bilion. Ini termasuk pakej rangsangan yang diumumkan oleh perdana menteri interim, Dr Mahathir Mohamad pada 28 Feb.
Apa itu “suntikan fiskal langsung”?
Perkataan yang digunakan untuk menggantikan ‘wang tunai’ daripada kerajaan.
Ini termasuk subsidi gaji, pemberian wang tunai secara one-off, insentif untuk petugas kesihatan di barisan hadapan dan pemberian kepada pemandu e-hailing.
Bagaimana besar pakej rangsangan ini berbanding KDNK?
Bergantung. Jawapan ini adalah berdasarkan kepada pengiraan Jabatan Perangkaan bahawa KDNK bagi 2019 adalah RM1.51 trilion.
Ini bermakna pakej rangsangan keseluruhan mempunyai potensi untuk mencapai 16.5 peratus daripada KDNK.
Tetapi sekali lagi, tidak semua pinjaman yang ditawarkan akan diambil dan bukan semua orang akan mengeluarkan wang daripada KWSP.
Suntikan fiskal juga tidak membantu ekonomi jika penerima wang tunai menyimpan dan tidak melakukan perbelanjaan.
Jika hanya bahagian suntikan fiskal, maka ia adalah 1.65 peratus daripada KDNK.
Jadi di mana kerajaan akan dapatkan RM25 bilion ini?
Ucapan Muhyiddin tidak menyatakan secara khusus, tetapi beliau memberikan beberapa petunjuk.
Beliau berkata kerajaan akan memastikan ruang fiskal dan tidak akan meminjam untuk operasi.
Beliau berkata, kerajaan perlu menjalani pengukuhan fiskal (baca: pemotongan perbelanjaan) dalam jangka sederhana hingga mewujudkan ruang fiskal dalam jangka panjang.
Muhyiddin juga mendedahkan bahawa beliau telah mengarahkan semua kementerian mengkaji semula perbelanjaan mereka untuk mencari cara-cara bagi menjimatkan wang dalam jangka sederhana.
Biasanya, kerajaan akan mengambil jalan dengan cara mengeluarkan bon.
Butir-butir terbitan bon kerajaan boleh dilihat di laman web Bank Negara.
Selain itu, kerajaan boleh kembali kepada amalan pinjaman di luar imbangan duga untuk mematuhi had undang-undang atau menjual aset seperti tanah, selain menggunakan wang Petronas.
Adakah PM perlu mendapat kelulusan daripada Parlimen?
Menurut Perkara 101 Perlembagaan Persekutuan, ya.
Dari segi amalan, kerajaan membelanjakan dahulu sebelum membentangkan Rang Undang-undang Perbekalan Tambahan kemudiannya.
Singapura memutuskan agar pakej rangsangan dibahaskan di parlimen terlebih dahulu dan perbahasan sedang berjalan.
Begitu juga, pakej rangsangan AS diluluskan oleh dewan perwakilan dan sedang menunggu kelulusan senat.
Pemimpin Harapan Pakatan, Anwar Ibrahim yang menyambut baik pakej rangsangan diumumkan Muhyiddin semalam berkata, ia sepatutnya dibahaskan di parlimen terlebih dahulu.
Sumber: Malaysiakini.

0

0

votes
Article Rating
Kongsikan artikel ini


NAJIB, CUKUPLAH JADIKAN MALAYSIA BAHAN LAWAK DUNIA!!

1. DS Najib adalah bekas PM Malaysia yang sekarang menghadapi tuduhan mahkamah dalam kes pecah amanah wang negara terbesar dalam sejarah dunia moden.
2. Kenyataan beliau smlm menyanggah usaha pembangkang khususnya Presiden PKR DS Anwar Ibrahim yang mengetuai blok PH didalam memberikan check dan balance kepada pakej rangsangan PM adalah sesuatu yang amat tidak wajar.
3. Seorang yang menghadapi tuduhan berat di mahkamah seperti Najib sebaiknya jangan campuri urusan pentadbiran kerajaan dan pembangkang.
4. Tugas pembangkang yang efektif dan bertanggungjawab memang seharusnya bersikap kritis dan serius didalam menentukan polisi kerajaan tidak diselewengkan. Apatah lagi terhadap sebuah kerajaan yang dibina atas asas penyelewengan.
5. Tidak seperti pembangkang sebelum ini yang tidak efektif kerana tumpuan hanya kepada mencuri kembali kuasa dan lepas hukuman jenayah, pembangkang hari ini berkerja menjadi pembangkang efektif.
5. Cukuplah dunia heran dan ketawa melihat kerajaan ini dibina oleh tandatangan dan sokongan ahli parlimen yang menghadapi tuduhan jenayah di mahkamah spt Najib.
6. Kita juga wajar curiga dan mempersoalkan apakah sokongan hebat Najib kepada Muhyidin sbg PM sekarang sebahagian dari Pakej Rangsangan untuk lolos dari hukuman?
7. Najib, cukuplah menjadikan Malaysia bahan lawak dunia.
8. JUST STAY IN COURT ( or jail later).
Mohamad Ezam Mohd Nor
29 March 2020, 4 Syaaban 1441H.

0

0

votes
Article Rating
Kongsikan artikel ini


SIAPA BOSS, SIAPA LEBIH BERPENGARUH?

Jumaat lalu, sebagai ketua keluarga, Anwar Ibrahim menunaikan tanggungjawabnya pergi membeli barang-barang keperluan harian di sebuah kedai berhampiran rumahnya.
Ia berikutan langkah kerajaan memperketatkan lagi penguatkuasaan PKP di mana hanya ketua keluarga saja dibenarkan keluar rumah untuk membeli barang-barang keperluan.
Lain-lain ahli keluarga dikehendaki tetap berada di rumah bagi mengekang penyebaran virus Covid-19 daripada terus merebak.
Semalam, Sabtu, bekas Perdana Menteri, Najib Razak pula pergi ke sebuah pasaraya untuk membeli barang-barang keperluan harian bagi keluarganya.
Dalam postingnya, walaupun cuba bernada sinis dengan menggelar dirinya seperti” penyamun” kerana memakai topeng muka, Najib mengakui pemergiannya ke pasaraya adalah kerana meniru apa yang telah Anwar lakukan sehari sebelum itu.
Hari ini, Ahad, Perdana Menteri, Muhyiddin Yassin pula turut pergi ke pasaraya membeli barang-barang keperluan harian.
Katanya, beliau pergi ke pasaraya adalah untuk membeli sedikit barang-barang sambil melihat-lihat amalan penjarakan sosial di kalangan orangramai.
Walaupun tidak menyebut beliau meniru perlakuan sesiapa, tetapi tentulah ilham turun ke pasaraya itu datang setelah melihat Anwar dan selepas itu Najib melakukannya lebih dulu.
Maka, siapa boss sebenarnya?
Perlakuan dan pengaruh siapa yang masih ditakuti dan ingin ditiru?
(ShahbudinHusin 29/03/2020)

0

0

votes
Article Rating
Kongsikan artikel ini


PAKEJ PRIHATIN YANG TAK PRIHATIN…..

Berikutan pakej rangsangan ekonomi yang diumumkan Muhyiddin Yassin Jumaat lalu, termasuk pemberian bantuan tunai selama dua bulan kepada rakyat yang terjejas dengan penularan wabak Covid-19, Kementerian Kewangan semalam mengumumkan pembayaran akan mula diagihkan pada penghujung April ini.
“Pembayaran itu akan dibuat dalam dua fasa iaitu pada akhir bulan April dan Mei 2020,” kata kenyataan itu.
Pembayaran tunai yang dinamakan Bantuan Prihatian Nasional atau BPN itu dianggarkan bernilai kira-kira RM10 bilion.
Bayaran BPN merangkumi kategori berikut:-
• RM1,600 kepada hampir 4 juta isi rumah berpendapatan bulanan RM4,000 dan ke bawah. Bayaran RM1,000 akan dibayar pada bulan April dan RM600 pada bulan Mei.
• RM1,000 kepada hampir 1.1 juta isi rumah berpendapatan lebih RM4,000 hingga RM8,000 yang akan dibayar pada bulan April sebanyak RM500 dan baki RM500 pada bulan Mei.
• RM800 kepada 3 juta individu bujang berusia 21 tahun ke atas dan berpendapatan bulanan RM2,000 dan ke bawah. Bayaran RM500 akan dibayar pada bulan April dan baki RM300 pada bulan Mei.
• RM500 kepada 400,000 individu bujang berusia 21 tahun ke atas yang berpendapatan bulanan lebih RM2,000 hingga RM4,000. Bayaran sebanyak RM250 akan dibuat pada bulan April dan baki RM250 pada bulan Mei.
Menurut kenyataan itu lagi, mereka yang belum berdaftar dan tidak pernah menerima skim Bantuan Sara Hidup (BSH) atau dikenali BR1M sebelumnya, permohonan baru boleh dibuat mulai 1 April 2020 menerusi laman web rasmi LHDNM – www.hasil.gov.my.
Bagaimanapun, berdasarkan respon di media sosial, ramai yang mempertikaikan bayaran BPN yang akan dibuat pada penghujung April itu.
Rata-rata mengatakan pembayaran yang bermula pada penghujung April itu terlalu lewat memandangkan umat Islam akan mula menyambut puasa pada 24 April 2020.
Dengan itu, terutamanya kepada pekerja bergaji harian yang sudah tiada pendapatan sejak 18 Mac sebaik saja PKP dikuatkuasakan, bermakna mereka akan menanggung kesengsaraan hidup yang agak lama sebelum dapat menerima wang BPN pada penghujung April akan datang.
Setelah hampir sebulan setengah tidak ada pendapatan sejak 18 Mac dan kemudian bantuan BPN hanya diterima pada penghujung April, ketibaan Ramadan bermula 24 April langsung tidak memberi apa-apa makna kepada mereka.
Oleh kerana persiapan menyambut Ramadan perlu dilakukan sekurang-kurangnya seminggu sebelum itu, terutama bagi yang mempunyai keluarga ramai, bayaran BPN yang munasabah sebenarnya ialah pada pertengahan April.
Dalam hal ini, adalah penting untuk kerajaan mempercepatkan bayaran, terutama kerana sebahagian besar pemohon sudah pun berdaftar dengan LHDNM atas kapasiti penerima BSH sejak bertahun-tahun lalu.
Bagi pemohon baru, terutama daripada golongan M40, jika bayaran dibuat pada penghujung April, mungkin ia tidak mendatangkan banyak masalah bagi mereka.
Tetapi, bagi golongan B40 dan mereka pula sudah berdaftar dengan LHDNM, tidak ada sebab bantuan kepada mereka dilewatkan sehingga penghujung April juga.
Selewat-lewatnya, wang bantuan mesti dimasukkan ke dalam akaun bank mereka pada pertengahan April.
Lagi pun, dengan nama bantuan itu sendiri dinamakan Bantuan Prihatian Nasional, kerajaan sesungguhnya wajib menunjukkan keprihatinan yang tinggi dalam perlaksanaan bantuan tunai itu.
Mana yang boleh dipermudahkan, mudahkanlah dan mana yang boleh dipercepatkan, ia harus dicepatkan.
Janganlah nama saja prihatin, tapi dari segi perlaksanaan, ia langsung tidak prihatin!!
(ShahbudinHusin 30/03/2020)

0

0

votes
Article Rating
Kongsikan artikel ini


SELAIN MENANGKAP PENCURINYA, SUMBER WANG RM250 RIBU SYED SADDIQ YANG HILANG MESTI JUGA DISIASAT

Berikutan laporan polis oleh bekas Menteri Belia dan Sukan, Syed Saddiq Syed Abdul Rahman berhubung kehilangan wang tunai sebanyak RM250 ribu daripada peti simpanan di rumahnya, siasatan pihak berkuasa seharusnya mencakupi dua aspek.
Pertama, pihak polis mesti mencari dan menangkap pencuri yang mengambil wang daripada peti simpanan Syed Saddiq itu.
Sehingga ini dilaporkan pembantu rumahnya telah pun ditahan polis untuk disiasat lanjut.
Selain itu, berdasarkan laporan polis Syed Saddiq, peti besinya itu mempunyai kata laluan rahsia dan hanya orang tertentu saja yang tahu di mana beliau menyimpannya.
Dengan itu adalah penting untuk pihak polis menjalankan siasatan menyeluruh, termasuk forensik untuk menangkap siapa sebenarnya pencuri terbabit.
Sama ada orang gajinya atau orang lain yang terlibat, mereka wajar dihukum berdasarkan undang-undang sedia ada.
Kedua, dalam hal ini pihak SPRM juga harus menyiasat berkaitan sumber wang RM250 ribu yang hilang itu.
Walaupun sebagai pemimpin politik, Syed Saddiq barangkali ada keperluan untuk menyimpan wang tunai di rumahnya bagi menghadapi keperluan yang tak dijangka, tetapi apakah menyimpan sehingga ratusan ribu ringgit di rumah sesuatu yang wajar?
Kenapa beliau tidak menyimpan dalam jumlah yang kecil saja di rumahnya dan selebihnya diletakkan di dalam bank?
Jika wang itu merupakan sebahagian wang gajinya sebagai menteri selama 22 bulan sebelum ini, kenapa ia ada dalam peti besi di rumahnya?
Bukankah wang gajinya dibayar terus ke akaun banknya dan kalau pun wang gaji itu banyak yang tidak dibelanjakan sepanjang beliau menjadi menteri, untuk apa ia dikeluarkan dan kemudian diletakkan dalam bentuk tunai di rumahnya?
Apakah menyimpan wang di bank sudah tidak selamat bagi Syed Saddiq?
Untuk mengetahui sama ada wang RM250 ribu yang hilang itu merupakan sebahagian pendapatan Syed Saddiq selama menjadi menteri sebelum ini atau tidak, SPRM mesti menyiasat kedudukan akaun bank serta aliran keluar masuk wang dalam simpanannya.
Hanya dengan cara itu barulah diketahui sama ada wang RM250 ribu yang hilang itu adalah sebahagian daripada pendapatannya, datang daripada sumber sahih yang lain atau sebaliknya.
Turut penting untuk diketahui, berdasarkan laporan polis Syed Saddiq sendiri, beliau mendapati wang dalam peti simpanannya sebanyak RM250 ribu telah dicuri/hilang/berkurangan, maka dalam hal ini apakah jumlah RM250 ribu itu saja yang ada dalam peti simpananya dan kemudian telah hilang atau masih ada lebihan yang ditinggalkan lagi dalam peti itu?
Kalau setelah siasatan SPRM mendapati jumlah RM250 ribu yang hilang itu bukan merupakan sebahagian daripada pendapatannya sebagai menteri selama 22 bulan, kesahihan dari segi halal atau haram dan bersih atau kotornya wang tersebut tentu saja menjadi persoalan ramai.
Apatah lagi, jika selain RM250 ribu yang hilang itu, ada lagi lebihan yang mungkin lebih besar jumlahnya yang tidak dicuri atau hilang daripada peti simpanannya.
Pokoknya, demi ketelusan dan kepentingan ramai, sementara siapa yang mencuri wangnya ingin sangat diketahui oleh Syed Saddiq, rakyat di luar, termasuk pengundi Muar, sebenarnya lebih ingin tahu bagaimana wang sebanyak itu atau mungkin lebih, boleh diperolehinya.
(ShahbudinHusin 30/03/2020)

0

0

votes
Article Rating
Kongsikan artikel ini


JANGAN SAMPAI MAKCIK KIAH MERAJUK

Tamrin Tun Ghafar
Selasa – 31/03/2020
( 1 – 18 )
1. Sejak dijadikan lambang yang mewakili rakyat, khusus yang memerlukan bantuan kewangan oleh Muhyiddin Yassin semasa mengumumkan Pakej Rangsangan Ekonomi Prihatin, nama Makcik Kiah sudah menjadi sebutan ramai sehingga katanya ada yang bercadang menamakan anak perempuan yang bakal dilahirkan dengan nama Kiah atau Rokiah.
2. Pakej Rangsangan Ekonomi yang berjumlah RM250 bilion adalah merupakan pakej ketiga terbesar di dunia selepas Amerika Syarikat dan China, diikuti oleh Kanada, Australia, Eropah dan Singapura.
3. Ini bukan saja membuktikan komitmen Kerajaan Perikatan Nasional ( PN ) pimpinan Muhyiddin bagi membantu rakyat yang susah akibat penularan wabak penyakit CORONAVIRUS atau COVID19 tapi yang tidak kurang penting ia juga membuktikan kepada dunia Malaysia masih punyai kedudukan kewangan atau simpinan yang begitu besar dan kukuh yang boleh dibelanjakan bila – bila masa , dan TANPA PERLU mendapat kelulusan Parlimen terlebih dahulu.
4. Sama ada nama sebenar Makcik Kiah ialah Rokiah dan sama ada beliau merupakan ibu kepada Dr. Marzuki Mohamad, orang kanan Muhyiddin sendiri, itu tidak penting.
5. Selesai sahaja Pakej Rangsangan itu diumumkan, ribuan rakyat menadah tangan menzahirkan kesyukuran mereka.
6. Suasana kesyukuran ini mengimbau kembali peristiwa di Temerloh apabila Najib, bekas Perdana Menteri ketika itu mengumumkan rancangan Felda Global Venture ( FGV ) anak syarikat FELDA mengapungkan sahamnya, manakala yang memberontak tidak setuju dengan rancangan itu dilabel sebagai ‘Haram Jadah’ oleh beliau.
7. Janji Najib setiap Peneroka Felda akan jadi kaya dan ada yang bakal jadi jutawan luntur apabila saham FGV menjunam jauh dari nilai pengapungan sebenar – itulah nasib malang peneroka Felda.
8. Ahli – ahli akademik dan hampir kesemua akhbar termasuk yang berbahasa Cina dan Tamil menzahirkan kegembiran mereka di muka hadapan dengan segala pujian; apa tidaknya dalam suasana ekonomi di mana ‘Dapur Mula Tak Berasap’ hampir majoriti rakyat akan mendapat sekurang – kurang RM4000.00 seorang; rakyat tersenyum lebar seolah – olah bermimpi berada di taman bunga.
9. Tidak ketinggalan ada juga yang mengatakan Muhyiddin ‘The Best Prime Minister Since Merdeka’ atau ‘Perdana Menteri Yang Terhebat Sejak Merdeka’.
10. Tak sampai seminggu pun sudah ada komen – komen dan analisa dari beberapa tokoh dan penulis terkemuka berhubunan Pakej Rangsangan bagi Makcik Kiah itu.
11. A Kadir Jasin mengemukakan secara terpinci dan amat mudah difahami umum jumlah sebenar yang Makcik Kiah akan dapat iaitu HANYA RM800.00 sahaja BUKAN RM4000.00 seperti yang diumumkan oleh Muhyiddin.
11. Yang hairanya analisa Kadir DISAHkAN tidak lain tidak bukan oleh Tengku Zafrul Tengku Abdul Aziz, Menteri Kewangan yang bertanggungjawab menyediakan pakej tersebut.
12. Pengesahan atau pengakuannya semasa ditemuramah di Stesen TV baru – baru ini oleh Tengku Zafrul yang dikatakan ‘Pakar Kewangan’ yang dibawa khas dari CIMB ke dalam Kabinet ini sudah barang tentu menjadi tajuk perbualan umum.
13. Rakyat kini terutama kalangan B40 yang pernah mendapat bantuan Kerajaan melalui beberapa skim mula mengesyaki ada yang tak kena dengan pengumuman tersebut.
14. i. Jika Kerajaan begitu yakin mempunyai dana yang cukup mengapa pula pembayaran dicadangkan diberi secara berperingkat-peringkat:
a) pembayaran pertama pada hujung bulan April sedangkan Puasa bermula pada 24hb April ini.
b) Pembayaran kedua pada bulan Mei berkemungkinan besar selepas Hari Raya.
Rakyat kini TERLALU perlukan bantuan kewangan secepat mungkin bukannya seminggu lagi apatah lagi pada hujung bulan April dan Mei.
ii. Betulkah Kerajaan mempunyai sumber kewangan sebanyak itu ( RM250 Billion ) sedangkan Petronas yang menjadi penyumbang utama ekonomi negara kini berada dalam keadaan AMAT KRITIKAL?
iii. Ekoran penutupan kilang – kilang dan lain – lain perniagaan , sumber kewangan kedua terbesar iaitu kutipan cukai turut merosot begitu ketara sekali.
iv. Industri pelancongan sebagai salah satu sumber negara kini terjejas dengan teruk; MAS, AirAsia, Firefly dan Malindo TERPAKSA mengurangkan penerbangan, begitu juga pendapatan hotel , restoran dan lain – lain yang berkaitan.
v. Dalam masa yang sama segala hutang negara termasuk 1MDB perlu dibayar selain dari gaji kakitangan awam yang berjumlah hampir 1.2 juta serta bayaran pencen untuk pesara.
15. Rayuan dan suara – suara sumbang sudah mula kedengaran, namun rakyat masih ternanti – nanti penjelasan dari mulut Muhyiddin sendiri:
i. Apakah Makcik Kiah akan dapat RM4000. 00 atau hanya RM800.00 seperti yang disahkan oleh Tengku Zafrul – jika Muhyiddin masih mempertahankan angka yang disebut iaitu RM4000.00 maka ini bermakna Zafrol tidak sepintar yang digambarkan, justeru beliau MESTI dipecat serta merta dari Kabinet seperti juga Menteri Kesihatan ‘Air Suam’ yang juga telah melanggar Akta Kesihatan 1971 kerana mendedahkan nama pesakit Covid19 yang meninggal dunia.
ii. Jika Muhyiddin ‘pusing’ atau buat ‘u- turn’ ini bermakna beliau seorang Perdana Menteri yang telah menipu rakyat, maka secara gentleman atau anak jantan, beliau HARUS MELETAKKAN JAWATAN yang disandangnya kini.
16. Lebih buruk, Muhyiddin juga didapati melanggar arahan PKP daripada kerajaan pimpinannya sendiri apabila keluar membeli barangan dapur di sebuah pasaraya pada Ahad lalu bersama isterinya, sedangkan peraturan hanya membenarkan ketua keluarga saja keluar membeli-belah.
17. Itulah akibatnya apabila
‘ Yang Kalah Jadi
Kerajaan, Yang Menang Jadi
Pembangkang’.
18. Jangan sampai Makcik Kiah merajuk kerana akibatnya akan diterjemahkan pada PRU ke15 nanti.
Wassalam
Terima Kasih.

0

0

votes
Article Rating
Kongsikan artikel ini


MUHYIDDIN LANGGAR ARAHAN PKP?

Antara arahan yang dikeluarkan kerajaan ketika Perintah Kawalan Pergerakan atau PKP dikuatkuasakan ialah hanya membenarkan ketua keluarga saja pergi ke pasar atau pasaraya membeli barangan keperluan harian.
Ia bertujuan bagi mengurangkan jumlah orangramai keluar rumah, seterusnya mengelakkan kesesakan di pasar atau pasaraya.
Sejak arahan itu dikeluarkan, ramai ketua keluarga memaparkan gambar mereka pergi membeli barangan keperluan harian, walaupun bagi yang tidak biasa berbuat demikian, ia sedikit sebanyak menimbulkan masalah atau kesusahan kepada kaum lelaki.
Di kalangan pemimpin politik, Anwar Ibrahim selaku ketua keluarga juga terpaksa pergi ke kedai runcit berhampiran rumahnya bersendirian untuk mencari barang-barang keperluan bagi keluarganya.
Isterinya, Dr. Wan Azizah Wan Ismail, sebagai mematuhi arahan kerajaan itu, akur dan tidak ikut sekali bersama suaminya.
Kemudian, langkah Anwar itu dituruti oleh bekas Perdana Menteri, Najib Razak yang juga pergi ke pasaraya bersendirian.
Isterinya, Rosmah Mansor turut akur dengan arahan kerajaan yang tidak membenarkannya menemani Najib pergi membeli barangan keperluan harian bagi keluarga mereka.
Seterusnya, selepas itu Perdana Menteri, Muhyiddin Yassin pada Ahad lalu turut pergi ke sebuah pasaraya di ibukota untuk membeli barangan keperluan harian bagi keluarganya.
Pada mulanya, dipaparkan hanya gambar beliau seorang diri saja berada di pasaraya membeli barangan harian itu.
Entah bagaimana, rupa-rupanya ada yang dapat mengambil gambar curi pemergiannya ke pasaraya pada hari tersebut.
Ternyata, Muhyiddin sebenarnya ditemani isterinya, Norainee Abdul Rahman dan bukan pergi sendirian sebagaimana arahan yang dikeluarkan oleh kerajaan.
Tidakkah ini bermakna Muhyiddin telah tidak patuh kepada arahan PKP oleh kerajaan ikut tebuk atap yang dipimpinnya sendiri?
(ShahbudinHusin 31/03/2020)

0

0

votes
Article Rating
Kongsikan artikel ini


SEKARANG MENTERI KESIHATAN, DUA TIMBALANNYA SUDAH BOLEH BALIK KAMPUNG TANAM JAGUNG

Perlantikan Dr. Jemilah Mahmood sebagai Penasihat Khas kepada Perdana Menteri mengenai kesihatan awam bukanlah sesuatu yang biasa sebenarnya.
Ini kerana bukan saja pertama kali dalam sejarah negara seorang Perdana Menteri mempunyai Penasihat Khas berkaitan kesihatan awam, malah ia dilakukan ketika Kementerian Kesihatan sudah pun mempunyai seorang menteri dan dua timbalan menteri.
Apa perlunya lagi seorang Penasihat Khas kepada Perdana Menteri mengenai kesihatan awam dilantik?
Apakah dalam hal ini, Muhyiddin Yassin sudah hilang kepercayaan kepada Dr. Adham Baba selaku Menteri Kesihatan dan Dr. Noor Azmi Ghazali serta Aaron Ago Dagang sebagai Timbalan Menteri Kesihatan l dan ll?
Semalam, Muhyiddin mengumumkan perlantikan Dr. Jemilah, pengasas Mercy Malaysia sebagai Penasihat Khas kepada Perdana Menteri mengenai kesihatan awam.
Menurut kenyataan Pejabat Perdana Menteri, dengan perlantikan itu, Dr. Jemilah akan bertanggungjawab menasihati Perdana Menteri mengenai dasar dan inisiatif berkaitan bidang kesihatan.
Berikutan Kementerian Kesihatan sudah mempunyai seorang menteri dan dua timbalan menteri, perlantikan Dr.Jemilah tentunya menimbulkan tanda tanya tentang peranan Dr. Adham dan dua timbalannya di kementerian tersebut.
Mahu tidak tahu, ia pasti ditanggapi berkaitan dengan tindakan Dr. Adham yang sebelum ini memberi petua palsu kononnya meminum air suam mampu membunuh virus Covid-19 dalam badan manusia.
Sejak petua palsunya itu menjadi sanggahan ramai, malah ditolak oleh WHO dan Ketua Pengarah Kesihatan sendiri, Noor Hisham Abdullah, Dr. Adham terus “dipetisejukkan” daripada memberi sidang media berkaitan Covid-19 dan tidak pernah lagi kelihatan kelibatnya muncul di dada-dada media.
Baru-baru ini pula, Dr. Adham juga didapati telah melanggar Akta Perubatan 1971 apabila mendedahkan nama pesakit, seorang kakitangan Kementerian Kesihatan yang meninggal dunia akibat Covid-19.
Dengan itu, ternampak Dr. Adham tidak layak menjadi Menteri Kesihatan, cuma oleh kerana kerajaan ikut tebuk atap yang dipimpin oleh Muhyidin ini begitu rapuh kedudukan majoritinya, menggugurkan perlantikan yang sudah dibuat adalah mustahil sekali untuk dilakukan.
Sudahlah Dr. Adham dengan karenahnya yang memalulan Muhyiddin dan kerajaan ikut tebuk atapnya, lebih malang lagi kerana dua timbalan menterinya juga langsung tidak berperanan serta seolah-olah “bisu dan kaku” dalam menjalankan tanggungjawab yang diamanahkan.
Selain Dr. Noor Azmi yang sebelum ini diketahui pernah melompat parti daripada UMNO kepada Bersatu, selain daripada itu, kedua-duanya mungkin tidak dikenali sama sekali oleh majoriti rakyat negara ini.
Kini, dengan adanya Dr. Jemilah sebagai Penasihat Khas kepada Perdana Menteri berkaitan kesihatan awam yang pejabatnya sebumbung dengan Muhyiddin, sudah pastilah Dr. Adham serta dua timbalannya itu lebih tidak berperanan, bahkan mungkin akan diketepikan sama sekali.
Dari segi pentadbiran dan hal ehwal Kementerian Kesihatan, nampaknya peranan itu telah cukup sempurna dijalankan oleh Noor Hisham selaku Ketua Pengarah Kesihatan, manakala berkaitan dasar serta inisiatif kesihatan awam, Muhyiddin pasti lebih merujuk kepada Dr. Jemilah untuk meminta nasihat serta pandangan.
Maka, di mana peranan dan fungsi Dr. Adham serta dua timbalannya selepas ini, selain hanya goyang kaki dan makan gaji buta?
Dalam hal ini, Dr. Adham, Dr. Noor Azmi dan Aaron Ago seharusnya sedar kedudukan mereka di sebalik perlantikan Dr. Jemilah oleh Muhyiddin itu.
Oleh itu, jika mereka bertiga masih ada maruah serta harga diri, mereka tidak harus berlengah lagi untuk berundur dan meletakkan jawatan dengan segera.
Balik kampung dan tanam jagung lebih mulia serta dipandang tinggi daripada diberikan jawatan, tetapi “dipetisejukkan”, diketepikan dan tidak diberikan sebarang peranan.
(ShahbudinHusin 01/04/2020)

0

0

votes
Article Rating
Kongsikan artikel ini


INI BARU NAMANYA DAPAT JAWATAN IKUT TEBUK ATAP, TAPI TIADAKAH PEMIMPIN UMNO DILANTIK SAMA?

Perdana Menteri, Muhyiddin Yassin petang tadi mengumumkan perlantikan Presiden Pas, Hadi Awang sebagai Duta Khas ke Timur Tengah bertaraf menteri.
Ini bermakna, lantikan menteri dan timbalan menteri yang sebelum ini berjumlah 70 orang telah bertambah menjadi 71 orang ramainya.
Dengan jawatan bertaraf menteri, Hadi Awang berhak mendapat segala segala gaji, elaun dan kemudahan sebagaimana menteri-menteri yang dilantik Muhyiddin sebelum ini.
Makna kata, kalau menteri-menteri biasanya mendapat gaji dan elaun sekitar RM60 ribu hingga RM70 ribu sebulan, selain kemudahan kereta, pemandu dan sebagainya, itulah juga nikmat yang dijangka akan diperolehi oleh Hadi Awang.
Cuma, kelebihan Hadi Awang sebagai Duta Khas bertaraf menteri, beliau tidak perlu menghadiri mesyuarat kabinet pada setiap Rabu sebagaimana wajib dihadiri oleh menteri-menteri yang lain.
Beliau juga tidak perlu mengangkat sumpah jawatan dan menyimpan rahsia di hadapan Yang Dipertuan Agong.
Tugasnya hanyalah berkaitan negara-negara Timur Tengah, termasuk melakukan lawatan, memastikan hubungan Malaysia terus baik atau mengiringi Muhyiddin jika beliau berkunjung ke negara-negara tersebut.
Selebihnya bolehlah beliau terus memberi kuliah atau mengajar agama seperti biasa, hanya barangkali sebutan namanya saja akan diperindahkan selepas ini menjadi TUAN GURU DATUK SERI HAJI HADI AWANG, DUTA KHAS KERAJAAN MALAYSIA KE TIMUR TENGAH BERTARAF MENTERI.
Dengan perlantikan ini juga, terjawablah sudah tanda tanya mengapa Hadi Awang tidak dilantik dalam sususan kabinet yang diumumkan Muhyiddin awal bulan lalu.
Ketika ditanya sebelum ini, Hadi Awang berkata, tiadanya nama beliau dalam kabinet adalah bagi membolehkannya memantau prestasi menteri-menteri Pas dalam kerajaan.
Agaknya Hadi Awang memang tidak mahu dilantik sebagai menteri, sebaliknya hanya sedia diberikan apa-apa jawatan lain yang bersesuaian dengan kedudukannya selaku Presiden Pas.
Melalui pembentukan kerajaan baru PN yang dipertikaikan banyak pihak sebelum ini kerana dianggap kerajaan pintu belakang lantaran ditubuhkan bukan berdasarkan kemenangan melalui mandat rakyat dalam pilihanraya, Hadi Awang berkata, kerajaan bukan saja boleh ditubuhkan melalui pintu belakang atau tingkap, bahkan boleh juga dibentuk melalui tebuk atap.
Dengan terbentuknya kerajaan tebuk atap pimpinan Muhyiddin sebagaimana disebut Hadi itu, selaku Presiden Pas, beliau sepatutnya menjadi salah seorang anggota kanan dalam kabinet.
Tetapi agaknya kerana tugas sebagai menteri itu lebih membebankan, banyak kerja perlu dilakukan, mesyuarat pula kerap perlu dihadiri, hadir sidang media atau dikejar wartawan lagi, kalau sikap cakap pula boleh jadi isu lawak atau kecaman ramai, termasuk juga tidak boleh lagi ponteng Parlimen, maka menjadi duta adalah pilihan yang lebih baik dan menyenangkan bagi Ahli Parlimen Marang itu.
Menjadi Duta Khas ke Timur Tengah, lebih-lebih lagi dapat sama gaji, elaun dan kemudahan seperti menteri, keistimewaan lain ialah kalau Hadi Awang lebih kerap tidak hadir ke Parlimen pun tidak ada siapa akan mencarinya.
Ketiadaannya di Parlimen selepas ini akan lebih mudah difahami bahawa beliau mungkin sedang melawat mana-mana negara Timur Tengah atas ada urusan rasmi yang tak dapat dielakkan dengan mana-mana Pak Arab.
Pendeknya, menjadi Duta Khas bertaraf menteri ini macam Hadi Awang dapat habuan ikut lubang atap yang sudah siap ditebuknya sebelum ini.
Yang menjadi persoalan ialah apakah hanya Hadi Awang saja dilantik sebagai duta bertaraf menteri dalam kerajaan ikut tebuk atap ini?
Bagaimana dengan ramai barisan pemimpin dan Ahli Parlimen UMNO yang lain yang tidak dapat jawatan?
Apakah selepas lantikan Hadi Awang ini, Muhyiddin akan melantik beberapa pemimpin UMNO, sekurang-kurangnya seperti Mohamad Hassan, Timbalan Presiden parti itu serta dua Naib Presidennya, Khaled Nordin dan Mahadzir Khalid sebagai Duta Khas atau Penasihat Khas bertaraf menteri juga?
(ShahbudinHusin 02/04/2020)

0

0

votes
Article Rating
Kongsikan artikel ini